qundao/data-zh-poetry huggingface dataset:
重登摄山寻练塘墓
作者：清恒
朝代：清
体裁：七言律诗

江左诗僧有墓田，最高峰后许庄前。名称殁世知何用，祭到无人亦可怜。六代云山遗旧迹，一生风月付寒泉。多情还是南徐客，岁岁春风泣杜鹃。
重登摄山寻练塘墓
作者：清恒
朝代：清

江左诗僧有墓田，最高峰后许庄前。名称殁世知何用，祭到无入亦可怜。六代云山遗旧迹，一生风月付寒泉。多情还是南徐客，岁岁春风泣杜鹃。
重过萸湾即用刘松岚观察吊练塘韵
作者：清恒
朝代：清

茱萸湾锁薜萝烟，渡口无人晚泊船。风撼塔铃空自语，门开江月为谁圆。经翻贝叶窗恒闭，诗刻旃檀阁已传。我比孝威情更重，几回来觅旧花砖。
题丁仑峰洗鹤图
作者：清恒
朝代：清

一双皎皎瑶台鹤，欲飞不飞如有约。老去长存万里心，碧天冲破秋寥廓。每一招之鹤自来，鹤虽不语心颜开。呼儿洗之复更洗，本来洁白无纤埃。一鹤先飞松顶立，若与主人高下揖。世上纷纷那得知，主人亦是瑶台客。还留一鹤临清泉，若有所思衣飘然。记向瑶台曾洗过，已经一别三千年。
寄赵秋水提点
作者：清斋
朝代：清

神仙谪世自奇绝，误读黄庭俱浪说。银潢秋水淡精神，绛雪玄霜老风骨。寰区腥腐那敢供，若木可攀芝可掇。有时宴坐意逍遥，万象达观无起灭。我惭短褐老京尘，忆曾携手都门别。玉书煜煜青霞囊，直上仙都锵佩玦。天风吹老碧莲秋，高啸鼎湖峰顶月。白云来去本无心，老鹤孤鶱瀛海阔。朅来十载喜相逢，笑我红尘早华发。苍精含景紫芒寒，落麈玄谈洒松雪。蓬莱茗盌和香啜，芙蓉露冷秋云滑。
乙亥岁毗陵道中
作者：清明
朝代：清
体裁：七言律诗

百年只有百清明，狼狈今年又避兵。烟火谁家寒食禁，簪裾那复丽人行。禾麻地废生边气，草木春寒起战声。渺渺飞鸦天断处，古来还是阖庐城。
晚步
作者：清月
朝代：清

晚步入空翠，微茫望不分。水声流合涧，山色断归云。尘外昏钟彻，林间清籁闻。移时星月上，万木荫纷纷。
钵池庵留赠玉公
作者：清月
朝代：清

支公习静处，幽寂绝尘氛。野鸟啼深树，山花澹白云。相违将半月，重见便论文。好待秋生竹，携琴再访君。
答李石鹤孝廉书，并送北行
作者：清琦
朝代：清
体裁：古风

青山起暮云，寒日栖鹿渚。凉风飒飒吹，中庭正延伫。正望故人来，忽得故人语。清言如珠玉，清词如琼瑀。拂尘细披吟，两心长相与。内有褒宠言，受之颜惭沮！相晤虽一朝，相期已千古。他日相追随，愿为风从虎！送君长安行，长安帝王所。宫殿接云霄，城阙耸寰宇。中多螭龙蟠，外多鸾凤舞。君才云锦张，固应备绣黼。自惭泥涂身，无由舒毛羽。不获从君游，遥祝君遐举！沧海重重波，飞渡澎湖屿。扶桑日色高，照君金莲炬。瀛洲咫尺间，是君所居处。君家谪仙人，昔曾梦天姥。君将登蓬莱，非比梦中睹。愿上金银台，复宿琼瑶圃！君意轻荣华，世人重簪组。得志抒中藏，于时岂无补！日日涉关津，莫道风涛苦！此行过松江，好上春申浦。日月射楼观，烟波涵舳橹。航海入燕都，奇气谁与伍！上林望旌旗，长乐闻钟鼓。大夫快壮游，何可守环堵！愧我拜行尘，未能亲饯祖！君书与我云，近有小㺊蛊。远辙柅双轮，劳人茧两股。我闻欲往视，亦为二竖阻。张敏与高惠，当以梦中许。风雪数邮程，关山念旧雨。今日杨柳歧，后日浮萍聚。后会虽遥遥，中情寄一缕。
天下第一江山歌
作者：清瑞
朝代：清

君不见长江之水岷源来，奔流到此不复回。又不见钟山发脉三百里，直到金河截然止。其中突起地肺山，第八洞天云雾里。我曾举手攀云松，松间云拥三茅峰。有时云化一江水，片帆如在明镜中。如此江山真第一，品题论定吴琚笔。西津无水不来潮，东向海门观日出。六朝山影樽前收，一派江声笔底流。左金右焦辟双阙，仿佛玉帛朝诸侯。既障狂澜还对峙，卓然竟作中流砥。须臾霞彩映江飞，青天倒转作江底。豪情高唱大江东，掀髯一笑来清风。风流绝代苏玉局，天下古今无此翁。天辟名区住名士，称此江山乐无比。更有中泠第一泉，间来试向松风煎。对此江山选名胜，几人搔首问青天。少陵无人谪仙死，天纵狂歌谁继起。起看江月照江清，淘尽英雄是此声。古今不少真才子，有如一去长江水。
史梦兰继室田太夫人九十大寿
作者：清秘阁
朝代：清
体裁：联

萱牖扬芬，祥符九叶；桃筵介景，寿祝千春。
晚步山麓
作者：清镜
朝代：清

幽径行来密，重重覆绿阴。岭云閒鸟性，江月浸人心。得句烟光净，含虚妙悟深。豁然忘往事，天地入虚襟。
人日与友人索饮
作者：清雪居士
朝代：清
体裁：七言绝句

一年今日独称人，辛苦艰难六尺身。贴燕粘鸡姑阁置，可馀椒酒赏灵辰。
史梦兰继室田太夫人九十大寿
作者：渠祝华
朝代：清
体裁：联

上寿百年，同堂五叶；起居八座，歌？千秋。
挽张之洞联
作者：温允恭
朝代：清
体裁：联

挺生数千载后，兴学育才，手障狂澜，群言淆乱惟衷圣；入相二三年间，鞠躬尽瘁，心存报国，遗表忧勤更矢忠。
七夕有感而作
作者：温权甫
朝代：清

织女牛郎自古传，银河相阻意萧然。今宵忽报鹊桥渡，此际应忙鹤驾迁。偏事乍逢欢处处，那堪离恨感年年。人间不晓仙愁意，乞巧徒劳又设筵。
住店
作者：温权甫
朝代：清

穷途落宕几经秋，惭愧人前说壮游。酒幌飘来红日晚，鞭梢指处暮烟稠。冰生布被人如猬，风撼茅檐屋似舟。珍重行囊须仔细，莫嫌临去再回头。
余在本村课诸弟子所处学堂被邪火连烧四次故出外佣书有感而作
作者：温权甫
朝代：清

追悔前非四十旬，薄田虽有不疗贫。宦游竟到伤心处，村馆那堪邪火神。偏是穷酸多怪事，更兼饿鬼恋儒巾。而今幸遇有知己，教育英才报故人。初下讲帏教读书，读书之乐乐何如。波摇浓墨窗舍静，手肄残编月影虚。驾宋轶唐疑志弱，达天知命愧才疏。一翻颠踬一翻益，不尽年华正有余。
余在本村课诸弟子所处学堂被邪火连烧四次故出外佣书有感而作·其一
作者：温权甫
朝代：清
体裁：七言律诗

追悔前非四十旬，薄田虽有不疗贫。宦游竟到伤心处，村馆那堪邪火神。偏是穷酸多怪事，更兼饿鬼恋儒巾。而今幸遇有知己，教育英才报故人。
余在本村课诸弟子所处学堂被邪火连烧四次故出外佣书有感而作·其二
作者：温权甫
朝代：清
体裁：七言律诗

初下讲帏教读书，读书之乐乐何如。波摇浓墨窗舍静，手肄残编月影虚。驾宋轶唐疑志弱，达天知命愧才疏。一翻颠踬一翻益，不尽年华正有余。
余在顾辛庄佣书有李笑檐顾子白赐题咏白牡丹五十韵得一先韵
作者：温权甫
朝代：清

夏日情偶倦，抛书午后眠。醒来无情思，忽见有寸笺。草圣形难办，神浓墨未干。挥毫龙蛇走，满纸落云烟。子白东兄写，笑檐世弟编。成文吐锦绣，雅意更缠绵。邀侬入诗社，赏咏白牡丹。体式五言古，限韵是一先。五十韵牌检，三时真草全。不成罚酒数，坐花开琼筵。闻来乘逸兴，思去又索然。老羞久废学，专能作诗篇。况是枯肠客，痴迷似醉颠。抽丝如轧轧，枵腹何便便。真愧白居易，敢同李谪仙。扪心如水沸，五内似油煎。勉力附骥尾，紧加逐鹿鞭。措辞不达意，下笔大如椽。体格虽匹古，失粘有万千。涂鸦真满纸，不与逃了禅。小院群芳歇，花王独立前。牡丹真富贵，白色更新鲜。不与繁华竞，冰姿若自怜。红妆笑艳冶，素质伴婵娟。啼妇闺门妒，粉郎陌上穿。梅魂盆外借，李蕊意中缘。虢国娥眉扫，庄周蝶梦圆。眉颦西子頞，香压太真肩。亭北栏杆倚，墙东绰约偏。玉楼能玉立，花萼衬花钿。淡泊三生志，芬芳一世传。多情留月下，有意睡台边。冰肌能清洁，擅心自守坚。琼花疑共见，瑶圃忽相连。本是银妆点，何劳赤线牵。
吊渔叟
作者：温权甫
朝代：清

三十年来削碧桐，打渔为业武陵翁。纤钩香饵春山下，软线长杆钓濑中。红杏雨头摇刺橹，绿杨烟际坐光风。应嫌鱼小沽钱少，新月偏多弯似弓。
和唁项羽四首
作者：温权甫
朝代：清

月晕兵围霸主俦，可怜垓下困诸侯。汉臣压众军容整，楚调惊心泪泣流。红帐长歌浑带醉，青娥一曲半含羞。迄今走马寻灵璧，故址销魂大野秋。江东何日奏皇猷，剑气虞姬逼斗牛。二百关河怜未得，八千子弟愧遗羞。经营终让歌风帝，叱咤难惊开国侯。漫道生平多慷慨，英雄千载说名流。徒闻扛鼎逗雄强，五载营谋治未张。玉斗抛残空泊业，赤心用尽堕江乡。当年蔓草干戈动，近日荒台花木香。盖世诗成人不见，谁怜大将吊沙场。西渡程途历几千，拔山有力亦徒然。闺门义烈皆称勇，左右愁伤即是贤。终古祠堂王号愤，千秋庙貌县名迁。回首故园成春梦，一片苍凉隔暮烟。
和唁项羽四首·其一
作者：温权甫
朝代：清

月晕兵围霸主俦，可怜垓下困诸侯。汉臣压众军容整，楚调惊心泪泣流。红帐长歌浑带醉，青娥一曲半含羞。迄今走马寻灵璧，故址销魂大野秋。
和唁项羽四首·其三
作者：温权甫
朝代：清

徒闻扛鼎逗雄强，五载营谋治未张。玉斗抛残空泊业，赤心用尽堕江乡。当年蔓草干戈动，近日荒台花木香。盖世诗成人不见，谁怜大将吊沙场。
和唁项羽四首·其二
作者：温权甫
朝代：清

江东何日奏皇猷，剑气虞姬逼斗牛。二百关河怜未得，八千子弟愧遗羞。经营终让歌风帝，叱咤难惊开国侯。漫道生平多慷慨，英雄千载说名流。
和唁项羽四首·其四
作者：温权甫
朝代：清

西渡程途历几千，拔山有力亦徒然。闺门义烈皆称勇，左右愁伤即是贤。终古祠堂王号愤，千秋庙貌县名迁。回首故园成春梦，一片苍凉隔暮烟。
咏杜林镇石桥
作者：温权甫
朝代：清

长杠何代修，惟镇杜林头。云锁青龙卧，矶肥赤地沟。东连沧海郡，西达古瀛洲。高阁从旁出，沱河自下流。无期寻班斧，凭栏问母猴。
寻河看粮船有感
作者：温权甫
朝代：清

江南女子最风流，个个妆成元宝头。不问老妪尊甲子，怎知小姐贵春秋。舟中推户开还掩，岸上看人探又抽。不时帆影飘然去，心随帆影荡悠悠。
山庄
作者：温权甫
朝代：清

小小山庄住几家，板扉一带影横斜。村童戏处悬金锁，巷妇妆来罩网花。碌碡声中山远近，夕阳影里树丫槎。才离洞口遥相望，又见岚光迎面遮。
山庄
作者：温权甫
朝代：清
体裁：七言律诗

小小山庄住几家，板扉一带影横斜。村童戏处悬金锁，巷妇妆来罩网花。碌碡声中山远近，夕阳影里树桠槎。才离洞口遥相望，又见岚光迎面遮。
山西妇女尽在门首街市间坐蒲团吃饭作活即事一首
作者：温权甫
朝代：清

房中不坐坐蒲团，白碗持来日两餐。时有馀闲勤针指，红帮剪样话多端。
山西妇女爱梳高髻而面色多粗黑因诗以嘲之
作者：温权甫
朝代：清

高髻梳来时样妆，如何面色漆同光。嘱卿且莫回头顾，赢得人称俏丽娘。
山西店中饼面米汤之外无他可食可见穷苦之至而房子甚属美观
作者：温权甫
朝代：清

白石为砌瓦为房，有客行来店主忙。饼面之外无他物，前厨频问米泔汤。
山难行
作者：温权甫
朝代：清

不管石边与涧边，行来一路历盘盘。羊肠走入峰千叠，蚁磨旋来水一滩。马到悬崖防轻仄，人登绝顶觉风寒。而今历尽山西险，始信人歌蜀道难。
忆内
作者：温权甫
朝代：清

闺中遥忆后，说我几时回。贫病应难料，诗情或未衰。文章真有骨，山水自怜才。更赚痴儿女，明朝汝父来。
恭贺曜午孙三世兄先生大人续弦之禧
作者：温权甫
朝代：清

知君种玉有蓝田，绣幕红丝又结缘。鸾凤分飞失旧占，瑟琴乍断续新弦。相如愿配文君美，红拂私奔李靖贤。待看枯杨生稊后，燕山五桂并堪传。
有感
作者：温权甫
朝代：清

玉伞轻擎盖有阴，毛驴飞走跨千金。撑开柳下迷人眼，踏碎河边浪子心。对景愁看鱼戏水，多情恨遇鸟归林。仙踪飘渺难留驻，落日山横何处寻。
河边闲游二首并序
作者：温权甫
朝代：清

登高作赋庆重阳，得句推敲兴意狂。送酒人沾三径露，簪花自笑白头霜。河边游子行偏止，舱内娇娥出又藏。更有一般难画处，美妓拇战伴情郎。江南女子貌如仙，庆赏重阳在画船。拇战情郎莺语怯，传花使女鼓声阗。捧壶屡酌为谁饮，擎箸停餐若自怜。香梦沉甜归后卧，可容游客伴花眠。
河边闲游二首并序·其一
作者：温权甫
朝代：清

登高作赋庆重阳，得句推敲兴意狂。送酒人沾三径露，簪花自笑白头霜。河边游子行偏止，舱内娇娥出又藏。更有一般难画处，美妓拇战伴情郎。
河边闲游二首并序·其二
作者：温权甫
朝代：清

江南女子貌如仙，庆赏重阳在画船。拇战情郎莺语怯，传花使女鼓声阗。捧壶屡酌为谁饮，擎箸停餐若自怜。香梦沉甜归后卧，可容游客伴花眠。
石子径
作者：温权甫
朝代：清

石子铺来满地平，不登高处亦难行。骡夫滑滑频呼驾，征士殷殷自问程。块垒消除前度望，巉岩踏碎夕阳明。牧童不识人憔悴，牛背吹来笛一声。
自陵川赴榆次路过盘砣山有感
作者：温权甫
朝代：清

陡绝盘砣势，横空急水流。涧深愁失足，路滑怕回头。鸟道挺身过，羊肠壮胆游。漫夸骡轿稳，一步一心揪。
酣醉
作者：温权甫
朝代：清

自怜同小鸟，到处觅枝栖。雪冻堆驴背，冰坚砌马蹄。层云分上下，晓日辨东西。怯冷三分酒，沉沉醉似泥。
长途
作者：温权甫
朝代：清

千岩万壑拱神州，百二关河一望收。险到天门夸峻柱，清从汾水溯源流。琼瑶雪舞云生岫，棣萼花开月满楼。人老穷途情自在，凭今吊古意悠悠。
驼轿
作者：温权甫
朝代：清

冲寒夜夜走风尘，骡轿轻驮老病身。稳似舟行安用水，疾如车转不须轮。高轩入眼青衫旧，冻雪盈头白发新。我自吹箫吴市过，谁嗤王灿惯化人。
挽吴可读联
作者：温绍棠
朝代：清
体裁：联

折汉廷槛，攀鼎湖弓，一疏千古，一死千古；湘累哀吟，卫史尸谏，我悲先生，我愧先生。
挽张之洞联
作者：温肃
朝代：清
体裁：联

鸣鸟复闻，顾命人思周太保；白鸡忽梦，劫年天阨谢东山。
二月二日作
作者：温训
朝代：清

雨歇静群绿，微风向晚柔。野村寒瓦湿，炊烟郁不流。都养亦何事，鹤立望江头。沙平白若雪，水净碧于油。竹坞喧栖鸟，樵径见归牛。几年劳远役，及兹始息陬。素心澹无著，山斋洁以幽。拟伴荷锄老，社事宴春秋。
放歌送孙云帆归江右
作者：温训
朝代：清

君从西江来，曾否吸尽西江水。我居南海滨，南海珊瑚手曾采。五羊城中百尺楼，楼上有客长歌讴。昂然直入一奇士，要与此客同翱游。倾山倒海吐雄谈，谈豪不怕庸儿惭。有时酒国力争霸，齐盟狎主心非甘。忽而欲拔赤龙须，忽而欲驾奇肱车。异思幻化出天外，江东狾儿真吓余。我昔与君同上越王之高台，海天阴霾扫不开。狂歌大笑说霸王，黄屋左纛何壮哉！君乘牂牁万里涛，鼎湖星岩供调嘲。居然欲以傲狂客，心不能下思一鏖。昨日径登白云去，青天九龙挟风雨。安期招我入云中，翩翩鹤驾峰头驻。脚踏摩星岭，目极沧海波，波光万道掣金蛇。巨鳌如山，赑屃而鳌。拿我欲钓此鳌，惜无五十犗饵。徒咨嗟，归来诧君大快事。君言夜梦海神陈百戏，盍往观之遂吾志。北风一夜裂破屋，有母倚门望归速。人生行止岂自由，归去且谋升斗粟。我有宝刀三尺长，脱以赠君君束装。临行且为尽一觞，海天万里空青苍。
碧玉潭
作者：温训
朝代：清

古潭涵虚无，玉碧濯娟娟。洼然辟水府，疑有蛟龙蟠。苍山环其外，峭壁摩穹天。倒影下空洞，宿鸟不敢眠。黝黑湾澴底，欲没百丈弦。始信渊冥内，诸象杳无缘。画涵群峰静，夜浸星月寒。藤萝织翠缕，怪石吸惊湍。玄颜淡深碧，空际曳绿烟。造幽自太始，混沌劈其端。对此心神寂，炯然欲入禅。
秋思
作者：温训
朝代：清

流萤点点度高楼，楼上西风雁唳愁。月影荒凉孤客梦，笛声横裂四山秋。梧桐露冷萧萧落，星斗天寒作作流。关塞苍茫望不极，几人齐唱大刀头。
观音岩
作者：温训
朝代：清

苍崖千尺插江立，水府沈沈吹波急。太古何人刳石腹，天脐地肺相呼噏。我从峡山古寺来，探奇已觉心颜开。英州又复觏此景，坐见绝壑生风雷。山僧导我登古洞，磴道诘曲如入瓮。时当盛夏苦流汗，及到谾谾衣忽冻。青莲涌吐正中岩，大士踞之何巉巉。石乳倒垂参差出，轮囷其色皆黕黬。吁嗟岭外富灵窟，崆峒七星争突兀。不如此岩逼龙宫，清寒气已入山骨。
远游吟
作者：温训
朝代：清

弱水西北流，滔滔去不息。人生莫远游，征途苍莽何终极。西莫上陇头山，陇头流水声凄寒。南莫下瞿唐峡，瞿唐峡上舟如叶。更闻邛峡坂九折，纵有骐骥行不得。雪山嵯峨高插天，行人见此凋朱颜。远游吟，苦悲心。君不见，田舍翁，守空谷，足局促。一生裹头不出门，室有儿孙仓有粟。
挽陈霞蔚联
作者：游光绎
朝代：清
体裁：联

对宇望衡，回首燕台真似梦；素帷丹旐，伤心吴苑不成春。
九日红毛楼登高
作者：游化
朝代：清

佳哉重阳节，何处寄遨游。旷怀千载上，独陟红毛楼。红毛楼上风景好，西望大江流浩浩。怅往悲来兴不穷，直须搔首问苍昊。飘飘云外响风筝，扶摇直上奋鹏程。俯视众山皆渺小，宁甘卑屈负生平。荆州王粲凭阑叹，何如彭泽醉篱畔。笔未题糕愧未豪，壮心不已且登高。君不见龙山会上孟参军，风吹帽落自超群。又不见茱萸囊黄菊酒，风流自昔传重九。但应借取馀杯醉，休论荷兰当日事。圣朝一统庆咸宁，此日登临皆天赐。
赴台南
作者：游廷元
朝代：清

平明野旷树低天，日影经南薄晓烟。淡水波澜新港渡，尖山傀儡小阳年。当寒不雪犹春到，岁暮还耕恍夏前。隶籍版图归圣化，村舂相杵户相连。
赴旧社口
作者：游廷元
朝代：清

虚亭掩映竹篱斜，静处云深载酒家。凿径看人游草地，当门有犬吠桃花。手书未读鸡鸣卷，舌本留甘鹤避茶。试看燕南还社日，时从杏雨幕檐牙。
赴罗汉门
作者：游廷元
朝代：清

谁将有性会存存，出入能知内外门。成佛观音称大士，化身罗汉本归魂。埔头家尽溪边竹，山脚人归雨暮村。漫道游行空色相，个中何地不乾坤。
六安遇周八即送之临淮
作者：游智开
朝代：清

故人今日来，沈疴今日起。秋风满庭阶，握手各相视。子容较昔丰，我病瘦何似。欢会叙离忧，乱绪纷难理。忆从去年春，同舟泛江水。翩若南翔鸿，双飞复双止。中忽隔一隅，盗贼惊突豕。逾年患未消，信息殊生死。觌面良可欣，征车嗟复驶。檐端亘明河，絮絮犹未已。往离日苦长，来别日虞久。相依晨夕间，属子一樽酒。志趣各有存，大节期不苟。讵以恃爱深，而负厥身咎。世事方艰虞，勋名惧衰朽。金飙卷淮流，花骢嘶岸柳。努力舒远猷，金印行系肘。当路急需才，况有平生厚。短策余顾惭，清操誓终守。临河濯长缨，愿言告良友。
六安遇周八即送之临淮·其一
作者：游智开
朝代：清

故人今日来，沈疴今日起。秋风满庭阶，握手各相视。子容较昔丰，我病瘦何似。欢会叙离忧，乱绪纷难理。忆从去年春，同舟泛江水。翩若南翔鸿，双飞复双止。中忽隔一隅，盗贼惊突豕。逾年患未消，信息殊生死。觌面良可欣，征车嗟复驶。檐端亘明河，絮絮犹未已。
六安遇周八即送之临淮·其二
作者：游智开
朝代：清

往离日苦长，来别日虞久。相依晨夕间，属子一樽酒。志趣各有存，大节期不苟。讵以恃爱深，而负厥身咎。世事方艰虞，勋名惧衰朽。金飙卷淮流，花骢嘶岸柳。努力舒远猷，金印行系肘。当路急需才，况有平生厚。短策余顾惭，清操誓终守。临河濯长缨，愿言告良友。
别王荷夫墓
作者：游智开
朝代：清

辛苦尔生前，聊凭一枕眠。千秋孤竹国，三月落花天。旧宅依邻井，青山俯墓田。移官吾在迩，来别益凄然。
力子来
作者：游智开
朝代：清

公堂录囚罢，猝然见行李。佥称力子来，芒鞋踏阶戺。长跪报平安，未启书先喜。有篚广且深，有箧方尺咫。次第列长筵，乡味多且旨。所嗟路迢迢，辛苦三千里。冢妇奉我枣，介妇奉我姜。黄柑双复双，摩挲双手香。书言儿种柑，在耶出门后。摘柑寄西川，耶苦居官久。告儿及明春，斗酒听鸣莺。闻儿又生孙，归哉怡我情。
力子来·其一
作者：游智开
朝代：清

公堂录囚罢，猝然见行李。佥称力子来，芒鞋踏阶戺。长跪报平安，未启书先喜。有篚广且深，有箧方尺咫。次第列长筵，乡味多且旨。所嗟路迢迢，辛苦三千里。
力子来·其二
作者：游智开
朝代：清

冢妇奉我枣，介妇奉我姜。黄柑双复双，摩挲双手香。书言儿种柑，在耶出门后。摘柑寄西川，耶苦居官久。告儿及明春，斗酒听鸣莺。闻儿又生孙，归哉怡我情。
双刀歌赠仲芸
作者：游智开
朝代：清

长沙城头夜吹角，军书频报妖氛恶。立散黄金募健儿，誓除乱贼安耕凿。酒酣奋臂登高台，挥刀起抉浮云开。绕身倏忽曳雌蜺，已觉狡兔无蒿莱。宝物惊看买难得，炎天冷透冰霜色。铿然齐插短鞘中，余怒犹闻吼未息。自言采铁南山冈，锻炼昼夜摩阴阳。深镌咸丰某年月，几肯轻试韬锋铓。只今群盗被原野，雄心已逐嘶风马。若云佩此位三公，世间笑杀屠沽者。把君袖，为君歌，唾壶击碎当奈何。区区金紫安足多，请君斫断生鼋鼍。
叵罗词
作者：游智开
朝代：清

折尽杨柳枝，绾尽杨柳丝。与郎作叵罗，绾郎无别离。离家长苦思，在家长苦饥。与郎作叵罗，杨柳郎生涯。街前卖叵罗，个个圆复圆。门前种杨柳，相见时相怜。
叵罗词·其一
作者：游智开
朝代：清

折尽杨柳枝，绾尽杨柳丝。与郎作叵罗，绾郎无别离。
叵罗词·其三
作者：游智开
朝代：清

街前卖叵罗，个个圆复圆。门前种杨柳，相见时相怜。
叵罗词·其二
作者：游智开
朝代：清

离家长苦思，在家长苦饥。与郎作叵罗，杨柳郎生涯。
曹仁宪谨荣寿
作者：游观澜
朝代：清

寿星高映五云端，梁孟眉齐岁月宽。四皓商山芝待采，九秋郦县菊频餐。廉能佐国成三异，诗礼趋庭见二难。淡水人家多种竹，为公日日报平安。
曹仁宪谨荣寿
作者：游际清
朝代：清

五载鸣琴治，千秋食德长。使君仁者寿，俾尔炽而昌。官价如归赵，民情甚发棠。南飞歌一曲，乡校亦公堂。
金陵贡院联
作者：湘人某
朝代：清
体裁：联

吾道南来，的是濂溪正派；大江东去，无非湘水余波。
明妃冢
作者：湛汎
朝代：清

空恃朱颜惜饼金，独留遗恨到于今。琵琶一曲和番泪，芳草千年望汉心。自是美人多命薄，非关天子不恩深。孤坟三尺丰碑在，环佩春风未易寻。
舟中同秦西岩
作者：湛汎
朝代：清

千里荆湘共此行，布帆风饱向南征。怜君亦是初为客，未惯江湖一片情。
菊花
作者：湛汎
朝代：清

萧疏几本是天留，洁白纯黄托地幽。种者自知甘苦味，赏心不作绮罗秋。一枝敢在霜前折，九日应从篱下收。我有孀慈今鹤发，年年益寿向伊谋。
题方可村先生梦游出塞图
作者：湛汎
朝代：清

短榻蕉窗绿影肥，凉云一枕梦依稀。班生未老庄生老，匹马沙场胡蝶飞。
剑阁
作者：溥畹
朝代：清

险绝惟双剑，迢遥一线通。水分巴字峡，山接汉王宫。梯石来天上，穿云入地中。无知怜李特，漫欲守蚕丛。
虎丘访卖花老人
作者：溥畹
朝代：清

缓携楖栗访山家，一路斜阳五色霞。不是闲园是花国，可留馀地种桑麻？
漱玉园雨中杂咏
作者：漆璘
朝代：清

濛濛夕照养愁天，古鼎焚香静抚弦。欲绘春光图一幅，桃花宜雨柳宜烟。
金陵怀古
作者：漆璘
朝代：清

江水滔滔去不归，后庭花谢美人非。多情只有台城柳，犹自东风作絮飞。
三月十九日同人集花之寺看海棠
作者：潘世恩
朝代：清

花事今如许，春光又一年。恰逢新雨后，难得薄寒天。宿酒朝犹殢，轻阴昼欲眠。最宜文字饮，此地况幽偏。五年软红里，不到赞公房。笑我如老杜，无诗及海棠。今来访名友，得此占群芳。为尔留春住，门前车马忙。
三月十九日同人集花之寺看海棠·其一
作者：潘世恩
朝代：清

花事今如许，春光又一年。恰逢新雨后，难得薄寒天。宿酒朝犹殢，轻阴昼欲眠。最宜文字饮，此地况幽偏。
三月十九日同人集花之寺看海棠·其二
作者：潘世恩
朝代：清

五年软红里，不到赞公房。笑我如老杜，无诗及海棠。今来访名友，得此占群芳。为尔留春住，门前车马忙。
中秋对月有怀
作者：潘世恩
朝代：清

退直萧间昼掩扃，晚来步屟向中庭。秋高但觉星辰近，人定微闻风露馨。三五夜看金镜满，八千里望白云停。奎垣坐对冰心印，应念寒窗镫火青。
六月二十四日钟仰山侍郎黄树斋太史招同吴兰雪刺史张亨甫明经净业湖观荷
作者：潘世恩
朝代：清

寒蝉先秋鸣，凉意在树杪。卧闻檐雨止，起视琐窗晓。清风来不速，引我至琼岛。中央一水亭，四面万花绕。主人两宗匠，仙葩入品藻。坐我香世界，烟波凌浩渺。同游皆俊才，吴质本诗老。为言卅年前，此地留鸿爪。风流感晨星，陈迹忽已杳。及兹花生朝，一壶共倾倒。珠露舞翠盘，游鱼跃文沼。飞来双白鹭，顾影斗清好。一官挂朝簿，世事常扰扰。所欣半日闲，心迹冰壶皎。归来枕簟清，香风满怀抱。
和刘春舲游法源寺观海棠有怀胡其园之作
作者：潘世恩
朝代：清

探幽乘暇日，小立伫花前。人去已千里，春归又一年。柳含香雨重，松抱法云圆。半晌增惆怅，重来翠接天。
将赴都门率莹绶两儿至吾与庵遍游白云法螺藕花诸精舍
作者：潘世恩
朝代：清

胜游极目向郊原，厌说骊驹已在门。客似闲云慵出岫，僧如野鹤喜乘轩。偶随犬吠寻花径，直送泉声到水源。留得四山新记好，他年重认雪泥痕。
巧对
作者：潘世恩
朝代：清
体裁：联

范文公天下为任；韩昌黎百世之师。
挽何凌汉联
作者：潘世恩
朝代：清
体裁：联

桃李接新阴，正喜谢庭森玉树；蓬莱开别院，忽惊白傅返仙山。
石梁雨来亭联
作者：潘世恩
朝代：清
体裁：联

甘雨时零，亭成志喜；嘉禾善养，岁庆占丰。
自挽联
作者：潘世恩
朝代：清
体裁：联

乡梦久无凭，那有闲情问松菊。主恩惭未报，好留余悃付儿孙。
诗冢歌
作者：潘世恩
朝代：清

九龙之麓梁溪旁，诗骨乃有名山藏。文字精灵一点埋不得，熊熊奕奕万丈腾光芒。古今诗人代有几，大抵苍蝇附骥尾。啾啾啼出鲍家坟，至今寂寞荒烟里。晴沙先生选诗一千一百有十人，残编断简堆积高于身。何来贾生出奇计，瘗之石穴千载留其真。君不见，伯鸾不作长康死，名士风流长已矣。白杨树下冢累累，地角天涯竟何是。精魂寄与残诗俱，萍聚沙抟偶然耳。朽壤谁争牛耳盟，故鬼豪吟新鬼喜。我思英雄事业才人诗，一例皆欲流传之。选家意见各区别，沧海岂必无珠遗。傥使欂栌杗桷供博采，安在单词只句不与风雅相扶持。藓合苔封付岩薮，姓名零落知谁某。得无地下修文广额收，光怪不许人间有。呜呼冢中诗魂兮听我歌，笔将汝扫墨汝磨，生前曷不驱吟魔。龙蛇蚯蚓一抔土，贤愚同尽将如何。
赠朱酉生孝廉
作者：潘世恩
朝代：清

去年花时我入闱，琳琅万卷手自披。拟收珊瑚归铁网，岂知沧海明珠遗。暗中何必无朱衣，五色到眼终迷离。但凭玉尺定去取，得者固喜失者悲。劝君酒酣且莫悲，蛟龙腾跃会有时。东坡偶然失李廌，永叔毕竟成刘几。我今奉使日鞅掌，黄金台畔驰征騑。闻君挟策来京师，一时声誉满帝畿。又闻试官得宗匠，骏马惟有孙阳知。如磁引铁珀拾芥，好与风雅作总持。道逢九烈不我欺，已将柳汁染子衣。绿肥红瘦吾当归，读君杏苑看花诗。
赠阮元致仕联
作者：潘世恩
朝代：清
体裁：联

四海具瞻，尊为山斗；同朝钦羡，望若神仙。
赠陈继昌联
作者：潘世恩
朝代：清
体裁：联

畿辅为屏，越五百里；科名盖代，第十三人。
阳明山人铜印歌和石庵师元韵
作者：潘世恩
朝代：清

读书学道不适用，一腐儒耳非英雄。先生少负经世略，骐骥一出凡马空。批鳞折角遭谴责，只手欲捧榑桑红。龙场兀坐素患难，生徒壁立和春风。豁然中夜有心得，直如天地开屯蒙。擒贼擒王一举手，叱嗟呼啸风雷从。良弓善藏飞鸟尽，上追濂洛传心宗。晚年再出平诸寨，秋鹰凛凛当霄翀。功大德修世所忌，谁与前席陈深宫。先生出处自了了，当时谣诼何其工。岂知正学在宇宙，皎若日月行天中。龙蛇尺蠖会屈蛰，鼷鼠之技惭终穷。先生寿世三不朽，理学经济文章通。摩挲遗印倍珍重，为想品诣千秋隆。
挽张百熙联
作者：潘世泾
朝代：清
体裁：联

学海本茫茫，为放光明，渡一切众生，同登彼岸；宦途多衮衮，舆论声价，问当今时彦，能有几人。
昌化道中
作者：潘世镛
朝代：清
体裁：古风

归途值冬晴，游子载心喜。我从禹航来，到此二百里。悬冰界丛山，落叶胶流水。斯时北风号，寒色冱城市。通衢藏峻岭，路险非尺咫。涉涧蹑巉岩，冲寒汗流体。曾闻行路难，岂料难如此。伊予本性懒，卧雪门不启。昔逸今太劳，损益悟深理。心平石亦平，崎岖视如砥。浮生复何为，岁暮行不已。落日滞前村，倏见同云起。
梅岭中站偶忆渔洋诗用韵书壁
作者：潘世镛
朝代：清
体裁：五言律诗

一岭界南北，归哉途载经。洗尘梅雨白，送客粤山青。云重压关树，路高藏驿亭。陇头人笑我，隔岁鬓星星。
骞山
作者：潘世镛
朝代：清
体裁：七言律诗

一片青山闵子祠，蒹葭曾倚杏坛师。高人不作权门宰，孝子能成后母慈。台峙晒书留夕照，沟环洗絮漾晴漪。至今宿北乡居在，德行清风唤墓碑。
行县夜宿胡民部鹤汀山庄和壁间韵
作者：潘业
朝代：清

半通墨绶一官微，滋味仍然是布衣。无可柰何甘蠖伏，不如归去羡鸿飞。山衙看竹随流水，别墅停骖送夕霏。纵今尘襟能暂涤，梦魂犹自恋彤扉。
舟过青县书所见
作者：潘乃光
朝代：清

小邑尚弦歌，维舟偶见过。浪游偏我惯，赛会到春多。日暖风仍细，沙平路不颇。牛车载村女，乘兴复如何。
张楞阿方伯请养归里
作者：潘义炳
朝代：清
体裁：七言律诗

鸣珂画戟接门闾，藜阁同藏太史书。典礼禁中资岳牧，板舆花下绕阶除。贤良致主能绳武，尊养宁亲早遂初。未许三公易一日，岂徒平子赋闲居。
对新月
作者：潘书馨
朝代：清
体裁：古风

万籁响方寂，萤火上高楼。绮疏成独倚，凉飔来飕飕。举头见新月，碧落横银钩。未如圆镜妍，仿佛蛾眉修。曾照古人恨，复照今人愁。今古情何极，素影空悠悠。月缺圆有时，我愁殊未休。
赋得书三味得三字七排
作者：潘乾策
朝代：清

牙签玉轴拥书龛，研究频年乐且耽。博考群经曾醉六，精求至味更兼三。定多浓郁凭沈浸，无限芬芳耐咀含。旨趣恰从分鼎悟，馨香宜与省身参。也应梦叶肴先饮，可许杯陈雅共探。几度菁华同餍饫，十分理奥异肥甘。馈贫真觉根堪咬，食古还闻蹠并贪。岂为膏粱移素愿，此中酝酿自醰醰。
赋得卖刀买犊得刀字五排
作者：潘乾策
朝代：清

汉京贤太守，劝稼溥恩膏。争畜新犁犊，同售旧宝刀。雁翎归远市，茧栗聚平皋。赤冶沉沙久，乌犍叱月高。销宜偕剑戟，饲合伴豚羔。无复歌金错，何烦佩锦绦。铁耕兼互易，刍牧敢辞劳。待价磨三尺，滋生计百牢。今朝看濈角，前度想吹毛。秋水锋都敛，春田耒共操。俗敦由政善，干戢亦弓櫜。盛世农桑重，修文偃六韬。
新居联
作者：潘亦庈
朝代：清
体裁：联

八千里直北长安，何曾旧约重寻，还对话逍遥夜雨；五十载城西老屋，毕竟吾庐可爱，幸无忘清白家风。
天平山
作者：潘仁樾
朝代：清
体裁：七言律诗

层峦不借土为根，角豸森森拱至尊。远水接天吞日月，群峰匝地侍儿孙。野云破处城烟合，宿鸟归来岭树昏。洞口石横迷出入，钟声引我倒禅门。
挽彭玉麟联
作者：潘介繁
朝代：清
体裁：联

衡岳降英灵，为国家奠定东南，遗疏犹存，中外久钦包孝肃；宫廷资倚俾，共曾左匡扶社稷，鞠躬尽瘁，忠诚直媲武乡侯。
挽继妻联
作者：潘仕成
朝代：清
体裁：联

念姑嫜椒水久寒，两地凄凉，又因莱妇添双泪；倘新旧栗修相见，九原问讯，为道檀郎已二毛。
海山仙馆联
作者：潘仕成
朝代：清
体裁：联

池馆偶陶情，看此时碧水栏边，那个可人，胜似莲花颜色；乡园重涉趣，悔昔日红尘骑上，几番过客，虚抛荔子光阴。
挽郭嵩焘联
作者：潘代襄
朝代：清
体裁：联

夏夷之界，圣贤所严，但天地能容，诸公当体好生德；屈宋以还，瞻仰何自，幸风骚未坠，孺子犹怀私淑情。
一欢
作者：潘伯鹰
朝代：清
体裁：五言律诗

刚鬣买来难，今朝快意看。多脂宜慎火，带骨称堆盘。韶濩经三月，朋簪罄一欢。不知闵仲叔，何事却猪肝。
丁酉三月朔以官事至中山园待诸公
作者：潘伯鹰
朝代：清
体裁：七言律诗

劳生事缚罕窥园，缘事来过及晓暾。负手观云聊尔尔，忘怀迟客且存存。林间群雀飞相逐，石背孤花寂不温。当此恍然疑有会，风枝振响似多言。
七夕前三日傍暮楼望铜锣湾避风塘中舟楫皆满盖飓风将临矣至夜半得此诗
作者：潘伯鹰
朝代：清
体裁：七言律诗

楼角馀光晚渐微，雨收犹阻断云飞。避风樯影如严阵，贴水炊烟倏合围。飓母潜来忧撼海，天孙虚伫怨支机。淞波一剪盈盈在，梦短中途不当归。
七年
作者：潘伯鹰
朝代：清
体裁：七言律诗

七年塞耳啼猿地，雾苦花寒竟欲开。意重敢辞春晼晚，眼穿终见月飞来。栖乌身世逾三匝，刻鹄工夫更一回。不信人间能造命，剩持忠厚答君怀。
七月二十八日晨七时我军克复丰台廊坊喜纪·其一
作者：潘伯鹰
朝代：清
体裁：古风

千忧横一胸，愤夜复愁旦。乍闻丰台捷，暴喜不遑辨。廊坊亦同收，双报如激电。发狂走告人，逢彼犹疑面。直须相质證，距跃乃逾忭。及午余方归，大道奔众贩。捷音传四海，迅疾过飞箭。含意无不申，齐心同所愿。便当乘胜势，一鼓复通县。
七月二十八日晨七时我军克复丰台廊坊喜纪·其三
作者：潘伯鹰
朝代：清
体裁：古风

我军冒炎暑，以肉卫邦国。强弱势迥殊，忠愤乃弥烈。倭有炮穿山，倭有机穿月。纵横散毒雾，驰逐纷万发。悲乎我壮士，视死若归宅。或见肢已折，或见脰已绝。呻吟呼杀敌，模糊蒙不洁。流彼血如河，捍此城如铁。吾侪处安逸，顾可同胡越。救死与扶伤，责在不容失。
七月二十八日晨七时我军克复丰台廊坊喜纪·其二
作者：潘伯鹰
朝代：清
体裁：古风

余归告妻儿，欢笑一时发。复往语邻里，愤郁倏已豁。自从甲午来，此耻未尝雪。壮哉古燕郊，遍洒虾夷血。设餐未能吃，稚女忽大哭。乃是其兄姊，掴挞起倏忽。戏指渠倭奴，逐去不容活。感此同仇心，畴使恨至骨。举酒属荆妻，满泛蒲桃爵。忽忆征战人，悽怆心如割。
七月二十八日晨七时我军克复丰台廊坊喜纪·其四
作者：潘伯鹰
朝代：清
体裁：古风

徐生昔帆海，肇启扶桑运。声教阻中华，要荒下远郡。慕义始来同，文德沾馀润。榛莽喜初开，礼乐自先进。陵夷逮幕府，王纲久不振。伊藤草宪典，弥缝愈失柄。削足以适屦，腰大不及胫。永令介冑伦，公然专国政。赌此海东人，易彼终南径。贪壑无由填，直欲驱国殉。射羿学逄蒙，食母等枭獍。呜呼日本民，胡不革其命。
万虑
作者：潘伯鹰
朝代：清
体裁：七言律诗

万虑人间总谬悠，此身惟合喻虚舟。枯襌渊默初澄慧，灵雨飘萧更洗秋。坐觉文殊来丈室，欲呼明月共高楼。无心底用安心法，檐角银河自在流。
丈人
作者：潘伯鹰
朝代：清
体裁：五言律诗

丈人惟习诵，灵运亦何成。烦恼林中住，毗卢顶上行。安心修白业，随分济苍生。君看笙歌地，波心月自明。
三十三宋人法书册子藏于梁众异爰居阁梁既见法其姬人丁氏以献公家而章行严丈实始终之行丈有诗奉同
作者：潘伯鹰
朝代：清
体裁：七言律诗

锦函朱记杂行书，两宋人才俨接裾。绿绶誇曾钟鼓飨，玄珠护自狴犴馀。试凭一诺千金际，追想三生十索初。惟有丈人生死谊，直从亡质溯知鱼。
三叠存字韵
作者：潘伯鹰
朝代：清
体裁：七言律诗

残阳难与恋黄昏，秋雨多情润旅魂。畴昔歌虞嗤项籍，祗今抚树感桓温。连环无尽谁能解，优钵旋开那久存。何事梦中还说梦，逝波惯涤刻舟痕。
三月一日薄暮余宴客北平酒肆忽被缇卒所围迫余立赴沈阳自亦不知何事登车赋此
作者：潘伯鹰
朝代：清
体裁：七言律诗

星流电扫去仓黄，冤狱横飞六月霜。岂为穷途悲阮籍，祗忧酷吏值张汤。撑肠最惜卢仝字，治产惭无葛亮桑。万事到今宁可虑，静持孤抱听苍苍。
三生塔慧思葬处
作者：潘伯鹰
朝代：清
体裁：七言律诗

祖师成佛剩崇封，数子今游暮霭浓。祗觉江山赘寥廓，暂教云海荡心胸。低回若悟三生塔，缥缈何来一杵钟。毕竟世情忘不得，弥天强寇正传烽。
上元
作者：潘伯鹰
朝代：清
体裁：七言律诗

请君试看彩云端，皎皎冰轮映骨寒。万里忽惊沧海沸，一年初照碧霄宽。掌中美酒红螺盏，席上珍肴白玉盘。轰饮春风同醉舞，少年底事不寻欢。
不仁
作者：潘伯鹰
朝代：清
体裁：古风

天地不仁行其仁，世主以仁行不仁。大哉洪炉火，万物赴陶甄。仁与不仁间，安所逃其身。庄生喻木雁，老氏言谷神。何以应其机，变化如屈伸。宇宙浩茫茫，钜细相氤氲。生死孰主张，徒劳强为分。吾观三皇五帝巧凌夺，俱朽不若空中尘。
不寐
作者：潘伯鹰
朝代：清
体裁：七言绝句

慧绝定知痴亦绝，才难谁叹遇尤难。除灯燃烛无言坐，耿耿长宵待汝残。
不惜
作者：潘伯鹰
朝代：清
体裁：七言绝句

待舒蜡蒂馀寒勒，甫结虬珠暴雨淋。不惜芳甘委虫蚁，匹如冬雪续春阴。
不眠对瓶中花独饮忆听水翁衰谢句有作
作者：潘伯鹰
朝代：清
体裁：七言律诗

秋云卷縠瞬如驰，锦烂秋花拂酒悲。坐看沦曦归大壑，俄惊曙月度虚帷。推迁愧负他生约，衰谢难酬一顾知。禁得人生几回首，五年死别更生离。
与伯建观剧闻倭降讯伯建有诗次韵奉答
作者：潘伯鹰
朝代：清
体裁：七言律诗

蜀国行吟异楚狂，八年人海几生桑。忽惊丑虏传归命，略待盲翁罢作场。诗外仍多攻错力，劫馀愿学养生方。散材岂遇搜林斧，政恐明时负子望。
与刘公谠隐君至南山谒曼丈之墓在钱俶墓侧先是余为曼丈买笔今以追赠焉·其一
作者：潘伯鹰
朝代：清
体裁：七言律诗

雾重烟凝路莫分，山椒泥滑谒新坟。十年淅沥巴山雨，一叹低徊郢客斤。白马已教惭范式，青萍何足答徐君。惘然泪眼迷归径，正恐遮留有断云。
与刘公谠隐君至南山谒曼丈之墓在钱俶墓侧先是余为曼丈买笔今以追赠焉·其二
作者：潘伯鹰
朝代：清
体裁：七言律诗

清时才命久双忘，逸气閒情老翕张。生许醉吟如白傅，死将朽骨伴钱王。九原可作天难问，二客相从鬓亦苍。行为遗书搜蠹简，默思剞劂转茫茫。
与叶监察论诗有作
作者：潘伯鹰
朝代：清
体裁：古风

诗非求拙非求妍，惟其所可无后先。譬弯强弓较猿臂，一丝未到方知难。江流无声雾隐山，几人寂历分岁寒。愿公老试穿杨手，大弨毋挂心毋闲。
与孔才别十七年矣相见如梦尽读其诗及所刻印蜕灯下共食呼其子女俱出既返逆旅次日成诗二章以示孔才·其二
作者：潘伯鹰
朝代：清
体裁：七言律诗

万家粗粝正艰哉，美馔惭犹啖面来。刻画古非嬴相启，草书耻以醉僧推。阶前郁郁四男子，灯下深深双酒杯。候馆宵寒宽见念，胡床鼻息旧如雷。
与钱亚杰访郑质庵次其尘字韵
作者：潘伯鹰
朝代：清
体裁：七言律诗

软红尽涨一城尘，谷口犹能隐子真。相约萧閒评画侣，共寻澹荡草玄人。生涯笑忆初填海，岁月馀誇老斲轮。客座清言贪晷刻，浑忘举酒为浇春。
与韵荷竞中饮珂颗归而失眠忆道中竞君争议甚烈·其一
作者：潘伯鹰
朝代：清
体裁：古风

彼姝者子甚骁勇，我观妩媚如魏徵。词锋森锐不可触，粉光剑气莹寒棱。楚宫习战亦健者，与君持较何足矜。解围道蕴应莫逆，嗟吾弃甲犹兢兢。霜飞四野万里阔，安得搏击秋空腾。魁梧玉女诚所畏，甘收倦翮称无能。
与韵荷竞中饮珂颗归而失眠忆道中竞君争议甚烈·其二
作者：潘伯鹰
朝代：清
体裁：古风

珂颗产自赤道乡，饮我郁律槎枒肠。莫谓芳甘转益苦，耿耿不寐秋宵长。平生何限悲愤意，力缚宇宙中心藏。缚之弥固弥勃烈，隐觉一线明东方。
丙申正月友人约赴北京
作者：潘伯鹰
朝代：清
体裁：七言律诗

吴淞一宿见淮流，重入都门岁七周。驰道飙车新帝里，黄尘苍雪古幽州。此来喜接雍熙语，所愿终期汗漫游。岂有纵横心未尽，何缘亦敝黑貂裘。
东坡琴偈云若言弦上有琴声放在匣中何不鸣若言声在指头上何不于君指上听此喻直截了当犹恨有未尽之蕴为四语发之
作者：潘伯鹰
朝代：清
体裁：七言绝句

幽涧泉声落耳寒，无弦琴韵索谁弹。若知风水相遭妙，脱下袈裟也不难。
东归以来遭先子之丧而故人多坐法亡者感念身世辄用前韵呈诸公
作者：潘伯鹰
朝代：清
体裁：七言律诗

未能老圃学樊迟，笔钝虚教久癖诗。雪羽一冥爰得所，霜蹄早蹶讵堪骑。少年膝上王文度，晚节城隅向子期。坐惜此心还未死，喈喈风雨不眠时。
丧家
作者：潘伯鹰
朝代：清
体裁：七言绝句

阅世身追顷刻花，经行迹逊浪中沙。劫深应识天怜意，久等无家更丧家。
中秋与峙南游中央公园子夜始归
作者：潘伯鹰
朝代：清
体裁：古风

沉忧不可扫，矧复值佳节。谁能伏蜗居，我友呼我出。名园盛游屐，香风扇京国。入门郁苍苍，良夜景清绝。登高四望动心骨，莹然寒光鉴毛发。玉轮皎皎澈清天，大柏森森低紫阙。欲执嫦娥裾，跪问霓裳曲。素手拨朱弦，妙舞从余乞。玄语易凡胎，顿破万古惑。惜哉无健羽，泪落心萦结。谁家玉笛暗飞声，直破清宵使我惊。激楚悠扬能纵送，似吐胸中九云梦。人海茫茫接续波，贤愚醒醉沦一科。大痴小黠劳悲歌，乾坤老矣当奈何。
中秋夜半云散月出步于讲舍废圃
作者：潘伯鹰
朝代：清
体裁：七言律诗

初从云罅吐微明，挨过阴霾已四更。影我偕行风势歇，贤愚都睡月华清。梁鸿食力能舂米，梅福容身赖变名。稍待声施俱泯灭，茗柯徐与验平生。
中隐
作者：潘伯鹰
朝代：清
体裁：七言律诗

秋隼高翔讵可呼，潜鱼深渺赖江湖。劣堪戏论称中隐，敢有骚辞继左徒。失马渐知翁受福，婴钳何憾布为奴。舍人争席喧哗地，还许先生小坐无。
临窗写望
作者：潘伯鹰
朝代：清
体裁：七言律诗

鸣鸟翾飞见意閒，沟塍流水亦潺潺。略无猛志劳藏器，聊托枯禅静闭关。抚枕梦周空自叹，停云思友未能攀。驴驹老去堪腾踔，踏遍千峰会重还。
临觞
作者：潘伯鹰
朝代：清
体裁：七言律诗

忧患中年要洗磨，茫茫来日更如何。雄图谁则输孙策，巧宦人方效孟佗。袖手长窥天黤黮，探怀坐恨意嵯峨。临觞一叹吾还止，酒美难堪醉后歌。
为人题凌霄玉簪·其一
作者：潘伯鹰
朝代：清
体裁：七言绝句

绛肤错绮艳相承，绝色当风弱不胜。莫怨世儿争指目，低枝犹拂最高层。
为人题凌霄玉簪·其二
作者：潘伯鹰
朝代：清
体裁：七言绝句

玉蕊墙阴抱冻憨，幽芳宜绾发鬖鬖。诗人寒瘦风情在，惜少人间鬓角堪。
为方去疾题稚柳画卷册·其一
作者：潘伯鹰
朝代：清
体裁：古风

妙墨酿春破秋寂，岂被酷酒霜风惊。野果倾供何次道，山鸟解劝刘公荣。
为方去疾题稚柳画卷册·其七
作者：潘伯鹰
朝代：清
体裁：五言绝句

兰蕙如兄弟，香清入九歌。何须嫌不足，少许胜多多。
为方去疾题稚柳画卷册·其三
作者：潘伯鹰
朝代：清
体裁：六言诗

已分清言蕴藉，犹馀老笔纵横。戏墨飞来多采，好诗澹入无声。
为方去疾题稚柳画卷册·其二
作者：潘伯鹰
朝代：清
体裁：六言诗

翠盖凉擎片片，银蟾远转微微。三十六陂秋净，竹风飏起绡衣。
为方去疾题稚柳画卷册·其五
作者：潘伯鹰
朝代：清
体裁：七言绝句

逸笔寥寥略具形，如闻松液引凉馨。碧筵唤起林丘兴，诗梦先温野史亭。
为方去疾题稚柳画卷册·其六
作者：潘伯鹰
朝代：清
体裁：古风

平生爱秋光，霜花灿盈目。紫茎兰蕊秀，露浥更甘菊。岩桂高出云，烈性见浓馥。清绝数蜀葵，娟然守贞独。黄絁称道装，金明依佛屋。屡种遘淫霖，败意复鸡啄。眼明檀心晕，翠叶不可触。秋鹅分浅颜，幻出侧丽幅。有开无不谢，君看锦绣谷。惟此不谢花，永永卫其足。
为方去疾题稚柳画卷册·其四
作者：潘伯鹰
朝代：清
体裁：七言绝句

不须艳说李夫人，取次搔头漫比伦。存意人间解烦热，轻袿姑射玉为神。
为湖帆题七姬志原石孤本
作者：潘伯鹰
朝代：清
体裁：古风

坠楼烈并垓下虞，七姬同死千古无。张王盈廷无一夫，正气惟仗蛾眉扶。浔阳之文南宫书，托以不朽洵非诬。谁言翠墨片纸孤，耀如北斗临寰区。黄门急就兼黄初，龙鸿惊矫银钩殊。曹盱有女真凤雏，棐几相勘评何如。香楠匣贮古锦糊，自题累累如贯珠。承平公子好古癖，辛勤古巷寻潘儒。田横五百为前驱，权厝宜近要离墟。胡不先嫁范蠡俱，犹当下视吴专诸。
主人答
作者：潘伯鹰
朝代：清
体裁：五言绝句

媚意必珍丛，红紫递相代。不见昔来时，亦有残花在。
举盏
作者：潘伯鹰
朝代：清
体裁：五言律诗

苍然颜自好，举盏不劳酡。形醉神难醉，人歌我亦歌。歌声豪压倦，醉语醒嫌多。吾欲询渔父，餔糟更若何。
久不作小楷颇思写经供佛事
作者：潘伯鹰
朝代：清
体裁：五言律诗

般若非文字，因文转法轮。谁修无碍智，我亦可怜人。病废黄庭帖，閒抛白氎巾。犹思勤把笔，阅藏会知津。
久病悉断关白食惟蔬菜
作者：潘伯鹰
朝代：清
体裁：七言律诗

衡门蕙草晚萧疏，得意犹堪木石居。多病徒闻同汲黯，能文谁分齿相如。长怀国士屠龙手，笑却门生议鳝书。腹尺久看空洞了，径将尻马籋清虚。
乔壮翁次子无遏五月十二日在零陵空战击落日本飞机壮翁赋围棋诗次韵·其一
作者：潘伯鹰
朝代：清
体裁：古风

翩反意甚閒，颖脱气无贼。发铏出九天，馀勇刚不折。清门忠孝人，心为显扬热。踌躇得低飞，苍旻辉白月。
乔壮翁次子无遏五月十二日在零陵空战击落日本飞机壮翁赋围棋诗次韵·其三
作者：潘伯鹰
朝代：清
体裁：古风

岂弟神护呵，矢石那能贼。毒龙如共工，自触不周折。赴身许宗国，冰雪为起热。笑顾黄须儿，横槊赋明月。
乔壮翁次子无遏五月十二日在零陵空战击落日本飞机壮翁赋围棋诗次韵·其二
作者：潘伯鹰
朝代：清
体裁：古风

老翁笔如铁，人笑不办贼。膝上隐惊霆，一发抵面折。神锋始穿日，解此下民热。想见弯弓还，传媚常娥月。
乔壮翁饮凤酒而甘之谓凤翔三绝酒柳手是也戏为作歌
作者：潘伯鹰
朝代：清
体裁：古风

发映尊中酒，风约窗前柳。十五凤翔人，提壶扬素手。劝君莫惜醉如泥，此境人间那长有。古来但见骨成灰，何事欺人三不朽。
乙未中秋夜有述
作者：潘伯鹰
朝代：清
体裁：七言律诗

淡烟笼雾极苍苍，更上层霄始吐芒。廓尔经天非目荧，皎然与我共心光。牢愁驻世肱三折，清啸怀人水一方。恐有惊乌栖未定，夜深久立畏凝霜。
乙酉五日视伯建仲陶·其一
作者：潘伯鹰
朝代：清
体裁：五言绝句

俨有升平意，龙舟竞作场。沉湘似多事，随分过端阳。
乙酉五日视伯建仲陶·其三
作者：潘伯鹰
朝代：清
体裁：五言绝句

时会未可知，贾生未可师。黾勉畜德器，优游赋小诗。
乙酉五日视伯建仲陶·其二
作者：潘伯鹰
朝代：清
体裁：五言绝句

儿童腰利剑，不辨是菖蒲。草木何知尔，徒令激壮夫。
乙酉五日视伯建仲陶题何学愚苍回阁图其师冯君木所命名也·其一
作者：潘伯鹰
朝代：清
体裁：五言绝句

山翠如环合，烟岚深复深。劫灰埋不尽，惟有读书心。
九日集程颂云将军宅分得息字
作者：潘伯鹰
朝代：清
体裁：古风

登高祓不祥，语诡违其实。高明鬼所瞰，不祥有羽翼。茫茫禹九州，久搏倾巢敌。原燎鼎益沸，安所避胥溺。惟当秉贞心，举国陈其力。危舟撼风涛，中流渡霹雳。岳岳养复翁，立朝凛正色。密勿宁少言，味此淝水弈。苻坚未败时，苦意在双屐。杂坐谁桓伊，挽须慰寥寂。燕居爱重九，嘉客厕我亦。人生功名会，岁晚收其绩。纡筹赴矍铄，期公马新息。
九江甘棠湖·其一
作者：潘伯鹰
朝代：清
体裁：七言绝句

浮空星斗有无间，新月潜波玉一弯。枕首船舷当床卧，匡庐天与作屏山。
九江甘棠湖·其二
作者：潘伯鹰
朝代：清
体裁：七言绝句

流云如水雾如尘，聊复凌波梦洛神。撇却腐儒悲悯意，暂时容我作诗人。
书狂
作者：潘伯鹰
朝代：清
体裁：古风

学书孟浪秋复春，廿年但恨无古人。笔稍近古转自恨，此中无我安足云。画沙折股法未绝，我虽异古宁当分。何时今古付双遣，且今且古成一军。悲愉驰骤纷玄云，蕺山入梦浮鹅群。可怜心力蝇攒纸，却爱千秋纸上尘。
二月十四日伯建约游新桥竞中同往
作者：潘伯鹰
朝代：清
体裁：七言律诗

锋车向晚出西原，俯瞰嘉陵势欲吞。乱里眼须江水洗，春来心待故人温。十年蜀道驰尘梦，一夕新桥着屐痕。不惮烦应烦许子，尊前为我试招魂。
云南王君求题其万松山俯仰轩自云取仰事俯畜之义
作者：潘伯鹰
朝代：清
体裁：古风

引之则俯舍则仰，道家桔槔喻天运。俯仰不愧天与人，儒者闇修期尽分。王君自榜俯仰轩，谊取孝慈明恪慎。方今事畜亦岂易，播越九州戎马阵。君侯秉性得冲和，荆山之璧美无璺。俊才适与功名会，润屋润身得游刃。他时吾到万松山，便向东皋酌良酝。
云峰寺祖堂山门有康熙磁版作第一名山四字深得天发神谶碑神采赋寄吴兴沈尹默监察
作者：潘伯鹰
朝代：清
体裁：古风

名山未必居第一，四字却师皇象笔。不矜气势得虚和，那识虚中真有力。吴兴擅书老益健，乱洒千行皆中律。赏奇安得与同游，挥手云峰隔嘘翕。君侯笔健眼苦弱，咫尺犹闻污书册。篮舆捧至夫何难，祗恐近前叹遥集。此书沉晦不名世，我欲移之至君侧。嵌壁坚牢未可移，复虑传言劳见猎。茫茫真鉴待方来，好古敏求谁入室。
亚杰出视袁简斋自书诗轴及吴琴木所模王梦楼题潘莲巢山水册子且述与琴木交游之迹及其死事甚悉即以索题遂次袁韵书之
作者：潘伯鹰
朝代：清
体裁：古风

莲巢奉佛人，名以丹青先。梦楼实净侣，结交遗贵贱。佛事画与诗，良无愧林涧。千里布帆迟，风和波不溅。青红纷在眼，倏感九秋变。乾皴入浅绛，更幻倪黄面。仗境起吟情，佳书亦同现。吴生双管摹，棐几惊乍见。虚心体渊玄，妙腕灭针线。何期优孟衣，竟拟逢蒙箭。感深竹林游，事异鲁门眩。多君收遗珍，古愁得徐咽。不见虹月藏，散作琉璃片。
亡友贺孔才尤善铭诔之文书石至多余所藏墨本倭乱时悉亡失因思数十载交期俨在心目悲不能止
作者：潘伯鹰
朝代：清
体裁：七言律诗

犹能空际伫寥音，毡蜡松炱散莫寻。困折所馀惟病骨，死生不隔是文心。幽燕幼学长攻玉，管鲍贫交忆断金。万事俄迁坟土远，积年枯泪忽盈襟。
亡室三夕入梦
作者：潘伯鹰
朝代：清
体裁：七言律诗

孤旅连宵得梦游，知君倍与慰幽忧。华严楼阁元弹指，辛苦光阴有尽头。蟾魄疑从窗隙堕，鲛珠俨共枕函留。草根经雪犹能活，不信兰枯便此休。
亡室忽然入梦雨枕待旦口号志之
作者：潘伯鹰
朝代：清
体裁：五言律诗

死别归无分，残宵忽降仙。鬓虚颜老矣，窗响雨悽然。对语鹃啼血，相携玉化烟。依微寻短梦，即此当生前。
交旧
作者：潘伯鹰
朝代：清
体裁：五言律诗

交旧殊方健，如君复几人。枢机增国计，衣被及烝民。磊磊千金诺，飘飘一舸伦。即今觞甲算，欻起海南云。
以所居二室分租与人
作者：潘伯鹰
朝代：清
体裁：五言律诗

赁庑三间小，分租意百端。杜陵元受冻，范叔岂辞寒。世乱身偏健，情忘境自宽。仍容锥稳卓，不必语艰难。
以猫赠龙榆生
作者：潘伯鹰
朝代：清
体裁：七言律诗

刚肠嫉恶最分明，厕廪何人见独惊。正坐吾曹宽斧钺，遂令此辈得纵横。挝头未抵阿嬷罪，灌穴方悲子厚情。一昔赠君飞虎将，便教高枕卧书城。
以莲花壶赠礼吾
作者：潘伯鹰
朝代：清
体裁：古风

莲花如玉心如冰，茗禅期子参寒僧。中有妙义深层层，华严弹指天龙腾。一花具足一世界，一壶持喻一传灯。言诠竟落君不应，还将归杖支枯藤。
仲辉写示不寐之作相怜同病慨然和之
作者：潘伯鹰
朝代：清
体裁：五言律诗

念念更番起，回环困独思。诱将初倦眼，已是乍明时。心蚀窥残月，形销比漏卮。一哀留自茹，不必觅钟期。
仲陶自广州枉临香港赋赠
作者：潘伯鹰
朝代：清
体裁：七言律诗

诗老三巴叹滞留，今逢仍看落炎州。中原风雨通悲啸，南海衣冠耻俊游。一字安排俱有癖，馀生抟捖复何忧。杜陵妻子询归计，旧绣商量换酒筹。
伯建为余刻印字至小·其一
作者：潘伯鹰
朝代：清
体裁：古风

屈蟠心画敦古妍，落想远在嬴刘先。公知刀石乃二物，恢恢游刃无所难。磨崖矗兀须弥山，师子座间花雨寒。不以天下易蜩翼，踌蹰四顾心神闲。
伯建为余刻印字至小·其二
作者：潘伯鹰
朝代：清
体裁：古风

钝根老丑惭为妍，鞭羊之后忘其先。晚逃文字避世网，同声空谷嗟尤难。韩陵片石群玉山，持视人境非荒寒。与君携手游寂漠，毋以裘马劳君闲。
伯建乞休得请·其一
作者：潘伯鹰
朝代：清
体裁：七言律诗

阅世劳尘挫鬓丝，居然意外获心期。三秋宵永容寻梦，半禄恩多胜奉祠。便好从容删外集，不须仓卒对新诗。自怜犹系閒班里，何日如公脱絷羁。
伯建乞休得请·其二
作者：潘伯鹰
朝代：清
体裁：七言律诗

读书元自不羞贫，暮齿翻思惜幻身。倚竹牵萝馀矮屋，阮生朱老是比邻。人间尽慕青绫被，头上惟宜白絮巾。定欲与君坚宿诺，故山松壑数龙鳞。
伯建四十·其一
作者：潘伯鹰
朝代：清
体裁：七言律诗

蛩駏相依每后先，兵间携手共延缘。笑谈久隔怀良夜，简札长驰费盛年。自茹昂藏归马磨，尽蠲月旦谢龙渊。明时强仕堪为掾，莫述家风洗耳贤。
伯建四十·其二
作者：潘伯鹰
朝代：清
体裁：七言律诗

少年文藻发雄奇，穴险缒幽爱作诗。老去徐知鸡鹄化，别来难遏海天思。男儿四十心魂定，佛土三千世界微。纵欠绵州佳曲酒，就君终欲啜其醨。
伯建夜于行馆示其新作要余为易数字且送余归
作者：潘伯鹰
朝代：清
体裁：古风

群星默遥天，凉风满江阁。披襟对秀句，名理得商略。后世谁相知，蠹简劳冥索。献替不复惭，感子意若渴。重渊与层云，鳞羽偶然获。卿言亦复佳，更觅万金药。惜哉无獭髓，难泯一痕薄。微吟笑缩手，血指睨代斲。忘情往复还，扑砚灯花落。相携拾级下，归路数更柝。疏疏见行人，欲告此时乐。诘旦期子来，共我读书约。
伯建夜诵张君绝句既去余以饮茶不眠乃用其韵书数章不复诠次·其三
作者：潘伯鹰
朝代：清
体裁：七言绝句

才似谪仙惟欠酒，诗如东野不言寒。异时莫避江西社，摘句无成画与看。
伯建夜诵张君绝句既去余以饮茶不眠乃用其韵书数章不复诠次·其二
作者：潘伯鹰
朝代：清
体裁：七言绝句

楼前波浪疑封渡，窗外星辰共抱寒。欹枕忽然书坠地，倦眸犹作蝶飞看。
伯建夜诵张君绝句既去余以饮茶不眠乃用其韵书数章不复诠次·其六
作者：潘伯鹰
朝代：清
体裁：七言绝句

妙舞回风欲住难，搊筝玉指乐忘寒。琼楼十万花如海，付与神鸾掠翼看。
伯建夜诵张君绝句既去余以饮茶不眠乃用其韵书数章不复诠次·其四
作者：潘伯鹰
朝代：清
体裁：七言绝句

枯肠苦茗鏖诗久，白鸟沧洲入意寒。那复能归还恨远，小休便作太平看。
伯建夜诵张君绝句既去余以饮茶不眠乃用其韵书数章不复诠次伯建夜诵张君绝句既去余以饮茶不眠乃用其韵书数章不复诠次·其五
作者：潘伯鹰
朝代：清
体裁：七言绝句

幽咽流泉水下滩，琵琶芦荻一江寒。青衫司马非今日，只当杭州大醉看。
伯建春坪因吾次女令嘉离蜀来吴附致泸曲
作者：潘伯鹰
朝代：清
体裁：七言律诗

良友亲贻小瓮装，炎风弱女解携将。倾杯故意更番涌，引醉新诗取次妨。断梦每迷千里路，孤斟先暖九回肠。一尊细论知何日，触迕乾坤问杜康。
何处难忘酒效白乐天·其一
作者：潘伯鹰
朝代：清
体裁：五言律诗

何处难忘酒，中原板荡秋。山川飞血肉，奴虏及公侯。天险终安恃，人才要更求。此时无一盏，危涕那能收。
何处难忘酒效白乐天·其三
作者：潘伯鹰
朝代：清
体裁：五言律诗

何处难忘酒，中宵匣剑鸣。未须忧乱世，渐已耻浮名。忍默胸都压，悲歌眼暂横。此时无一盏，焉足息心兵。
何处难忘酒效白乐天·其二
作者：潘伯鹰
朝代：清
体裁：五言律诗

何处难忘酒，微风拂砚池。茂漪耽执笔，道蕴解评诗。纤指羞红甲，新橙剥翠皮。此时无一盏，真遣负蛾眉。
何处难忘酒沈尹默监察同作·其一
作者：潘伯鹰
朝代：清
体裁：五言律诗

何处难忘酒，灯边影最清。孤行寻语石，坚坐筑心城。悲喜皆陈迹，讴吟亦苦声。此时无一盏，直为避狂名。
何处难忘酒沈尹默监察同作·其二
作者：潘伯鹰
朝代：清
体裁：五言律诗

何处难忘酒，人同墨共磨。纵横驱丑怪，点画发英多。放笔求为弩，回锋更作波。此时无一盏，对帖恐蹉跎。
何焯贤寄饷槟榔屿白豆蔻脯云是谒太夫人墓荐祭之品感赋为谢
作者：潘伯鹰
朝代：清
体裁：古风

炎邦迦古罗，豆蔻有嘉实。品居杜若右，厥种别红白。其仁发幽香，其肉渍可食。佐酒比蒲桃，解毒破冷噎。平生何次道，倾酿能温克。外家在远海，龀齿饱鲜洁。慈亲弃色养，俊味亦久绝。朅来远邮致，荐新分此物。姜鲤跃清池，孟笋冬自茁。允矣纯孝怀，吾子可参列。重君不匮谊，深使我心恻。年年霜露感，块独动呜咽。白头负恩慈，怀橘永无日。艰难奉遗体，疾病况缠厄。忽蒙白玉片，美媲鹦哥舌。庶沾锡类仁，一服生羽翼。作诗难可谢，收涕泚其笔。
何竹荪寄所作春江花月竹枝索和·其一
作者：潘伯鹰
朝代：清
体裁：七言绝句

雨后桃花落乱红，水曹词笔飏春风。从知儿女悲欢事，例在云烟变幻中。
何竹荪寄所作春江花月竹枝索和·其三
作者：潘伯鹰
朝代：清
体裁：七言绝句

酒肆淫坊亦道场，宝庄严境解荒唐。春江花月传歌笑，弦上黄莺略可方。
何竹荪寄所作春江花月竹枝索和·其二
作者：潘伯鹰
朝代：清
体裁：七言绝句

自昔蛮江唱竹枝，伤离犯险动人思。老来怕听酸辛语，只盼团圆好梦时。
何苍回六十
作者：潘伯鹰
朝代：清
体裁：七言律诗

缘窗薜荔静圭门，谁识墙东道更尊。胜日诗筵思薛复，当时太学重何蕃。微醺云月心俱化，惇史商周目暂存。残暑渐消金气健，芰荷衣好佩兰荪。
佘山天主堂山茶一株绝伟卓花殆万朵与同人共观其中一人女士也
作者：潘伯鹰
朝代：清
体裁：古风

佘山低地春犹寒，山茶十丈红霞鲜。雨宵赤玉盏粉堕，尚馀万朵溶绛烟。蟠根虽固势偪侧，高楼如障围其颠。番夷淫祀逾百载，郁郁居此当何缘。嗟汝空山閟可老，奈何吐艳光烛天。天生才气遏不绝，高燄喷薄星辰连。龙神社鬼定惊怖，造作言语阴相传。虽偷日月未剪伐，不免车骑频周旋。叶间甲挺翠犀滑，花中珠透赪虬圆。修柯秀拔霹雳漏，天地橐籥谁能诠。我来见此欲肃拜，丹砂箭镞难为妍。方平衰晚谢狡狯，袖手庄告麻姑仙。
余习儿宽赞少所得或谓可习褚兰亭沈监察云是以水济水也曷取伊阙佛龛或孟法师学之乃习孟碑二十通题其后以呈沈公
作者：潘伯鹰
朝代：清
体裁：古风

少年好涂抹，爱博情屡徙。颇来世俗誉，内省实多耻。中间儿宽赞，畏远几废迩。恳恳沈吴兴，戒我水济水。应从宽拙入，毋复求妍美。遂习静素碑，墨落笔拒纸。爽然愤其难，万世竭尺棰。力摹二十通，困学期胜己。甫窥河南真，乃今蹶然起。请从最初学，客慧譬昨死。往时颇狂誇，世变剧波诡。樗散天所全，无成更安毁。鼠尾劳骸筋，蜩翼苦丸累。臧谷均亡羊，天下一敝屣。病如嗜土炭，适意要可喜。褚公傥容追，一诗誓其始。
余以肝疾居华东医院吴君湖帆亦以胆疾居此君戏语余曰真肝胆之交也顷之君以丑簃清閟卷子属题卷凡十二图皆纪其所藏精品其最后一图作荷塘清夏之景乃君自画以寓追悼其元配潘夫人之意盖所藏之中有夫人之奁赠也
作者：潘伯鹰
朝代：清
体裁：七言律诗

人间肝胆嵯峨处，吝惜鸿毛不忍狂。远隔仙山逢雾雨，暂将宝绘起膏肓。高名绝艺吴生笔，慧性惊才午梦堂。岂假旁人代摹写，东西莲叶暮微茫。
余在常卖家见马湘兰致王百谷手札八通装为一卷所言皆感激百谷为之解厄及尼止其行以申缱绻之语世传湘兰受白练裙爨本之辱赖百谷遮护此盖其时所书也既为移录存之复题四绝句·其三
作者：潘伯鹰
朝代：清
体裁：七言绝句

报书想像字欹斜，天女维摩也一家。若识衣珠非外物，应须惜取雨中花。
余在常卖家见马湘兰致王百谷手札八通装为一卷所言皆感激百谷为之解厄及尼止其行以申缱绻之语世传湘兰受白练裙爨本之辱赖百谷遮护此盖其时所书也既为移录存之复题四绝句·其二
作者：潘伯鹰
朝代：清
体裁：七言绝句

梦觉方知月魄清，梦中哽咽可怜生。百年恩怨如风过，却惹多生未尽情。
余在常卖家见马湘兰致王百谷手札八通装为一卷所言皆感激百谷为之解厄及尼止其行以申缱绻之语世传湘兰受白练裙爨本之辱赖百谷遮护此盖其时所书也既为移录存之复题四绝句·其四
作者：潘伯鹰
朝代：清
体裁：七言绝句

墨磨袖染久忘年，少日风华付淡烟。旧院閒经愁着笔，劣能写记费金笺。
余思念颂橘每欲作诗而不成霜降日傍暮忽得一章吟之慨叹遂书寄之
作者：潘伯鹰
朝代：清
体裁：七言律诗

欲寄沉怀转惘然，江乡极目拂寒烟。秋残诗兴离群雁，老去才华上水船。远路各宜珍见在，有涯何事久迁延。便为后会应难准，梦落炎州何处边。
余所居李园俯临千仞嘉木蔽亏其中石洞最坚每传警将率多来避者局促其间杂以材官其外则高车接毂声势甚盛倭机所屡瞰也近被毁石洞无恙而来避者稍引去矣
作者：潘伯鹰
朝代：清
体裁：七言律诗

坳堂剑佩俨趋跄，诸将材官共蹶张。苦为鸿毛窥薮泽，真从蚁穴视侯王。砰訇一震人都散，磊砢千寻石未伤。只剩盲风吹竹树，断柯败叶卧骄阳。
余所植水仙有已残之枝障新枝之花者为剪残枝戏而发咏
作者：潘伯鹰
朝代：清
体裁：古风

水仙翠袖耐冬寒，将花重被春寒勒。森森齐放六七枝，回斡阳和潜有力。大哉青帝无不煦，顾有岩阴处偪仄。当窗暖日皆平分，后花仍被前花扼。前花已萎犹周遮，强抑后花少颜色。先生剪拂去枯朽，廓然俾尔光相射。应嗟性冷生较迟，絜比馀春亦相及。人生苦短情空多，草木居然蕴玄德。君不见千岁之樗广漠国，尽有萧寥无叹息。
余日所经之地有名曰邯郸路者辄写其状
作者：潘伯鹰
朝代：清
体裁：七言绝句

马矢当阳炙驿亭，潢污杂草茁青青。红尘白汗邯郸路，便欠黄粱梦也醒。
余曩尝撰书法一卷刊以行世惟章行严丈及友人蒋峻斋贻书称之耳今书坊求余董理旧作增为两卷刊稿待校因题五诗寄章蒋二公·其一
作者：潘伯鹰
朝代：清
体裁：五言绝句

善易不言易，因人强著书。不知糟粕底，蟫字有神无。
余曩尝撰书法一卷刊以行世惟章行严丈及友人蒋峻斋贻书称之耳今书坊求余董理旧作增为两卷刊稿待校因题五诗寄章蒋二公·其三
作者：潘伯鹰
朝代：清
体裁：五言绝句

笔法无多子，襟期别九流。谢安存尺牍，华屋任山丘。
余曩尝撰书法一卷刊以行世惟章行严丈及友人蒋峻斋贻书称之耳今书坊求余董理旧作增为两卷刊稿待校因题五诗寄章蒋二公·其二
作者：潘伯鹰
朝代：清
体裁：五言绝句

饥饱马牛风，繇羲溷乃公。壮夫安晚节，赖是擅雕虫。
余曩尝撰书法一卷刊以行世惟章行严丈及友人蒋峻斋贻书称之耳今书坊求余董理旧作增为两卷刊稿待校因题五诗寄章蒋二公·其五
作者：潘伯鹰
朝代：清
体裁：五言绝句

好在佳公子，遐乡金玉音。一编凭寄与，愁绝雁书沉。
余曩尝撰书法一卷刊以行世惟章行严丈及友人蒋峻斋贻书称之耳今书坊求余董理旧作增为两卷刊稿待校因题五诗寄章蒋二公·其四
作者：潘伯鹰
朝代：清
体裁：五言绝句

九势传馀论，鸿都学旧章。爨烟王粲泪，并向蔡中郎。
余梦至村落间闻读书声辨其字句而生平所诵典籍杂书皆未尝有也旁有人笑曰君不知耶此毕各洛波经也赧然而觉检释道二藏目录亦皆无之
作者：潘伯鹰
朝代：清
体裁：古风

子年志荒怪，弥明咏石鼎。兰阇介葛卢，雅谈资一哂。如何颠倒想，复加梦寐境。瓜蔓挂疏篱，松针散寒井。琅然读书声，辞义茫莫领。多生文字海，深溺涤馀影。推枕苦寻搜，如醉自谓醒。高鸿久冥飞，弋者网犹引。晚逢世议隘，惊怖动先警。无言破理障，微旨味之永。何当扫虫鱼，大勇在幽屏。
余被羁惟以苏诗自娱三月十六日快雪时晴酤酒晚饮以麦饼就酱油汤食之尽饱因为长句
作者：潘伯鹰
朝代：清
体裁：古风

压檐春雪消未尽，纸窗时听风飕飗。床头尚有冷麦饼，市上可买高酱油。不知西伯拘羑里，谁问东坡贬惠州。颓然一醉伸足睡，世间何者非悠悠。
作前诗而悲之再为一章
作者：潘伯鹰
朝代：清
体裁：五言绝句

仗马真堪羡，犹容噤不声。可怜鹦鹉舌，字字苦分明。
佩弦以长诗述清华园旧事仆曩亦常游园中军兴仅于衡山一遇诸友已感云散次韵以复于佩弦
作者：潘伯鹰
朝代：清
体裁：古风

渝江六月苦蒸热，鬼车日日乘长晴。汗流出入厌幽隧，百体困顿忘昏明。忽睹佳人寄谣咏，圆珠大玉纷重轻。感叹昔游哀世乱，心期千里同峥嵘。清华园客我亦厕，矧复踵子经湘衡。索居追梦念我友，悲歌和比巴猿鸣。吴刚斫桂耗心力，流波暗逝称馀生。荷声藤影绕孤馆，参差吹彻餐落英。我爱浦兄最蕴藉，春风条畅秋星莹。叶朱仙俪各足傲，按歌布子眸澄泓。石荪清谈平伯默，使我恋甚儿时饧。此皆才俊互雄长，而我追步相支撑。当时为乐视甚易，事去难若黄河清。祝融绝顶宿僧寺，共伤离散心如醒。人生百年发易脱，欢娱忧患劳将迎。欲登昆崙啸俦侣，倚天携手歌同行。临睨愁看劫罅火，兽蹄鸟迹森交横。收摄千哀归一茹，君知硉矹情难名。
佩弦美叶君圣陶诗超世而不出世既次其韵因亦效之
作者：潘伯鹰
朝代：清
体裁：古风

桔梗苓通亦时帝，侏儒臣朔齐短长。先生超世不离世，唯名可常未始常。口衔石阙宜暂默，身被金创难遽忘。吾徒不死特漏网，悲哉六合修罗场。
佳人
作者：潘伯鹰
朝代：清
体裁：七言绝句

佳人绝艳思遗世，密绣青鸾祗待飞。深浅画眉劳对镜，晶盘凉露湿绡衣。
俞平伯教授赋遥夜思归引其表妹胡女士及妹夫张君皆有题咏平伯属题其写定本因次其自题诗韵四章·其三
作者：潘伯鹰
朝代：清
体裁：七言绝句

谢公属和待羊何，饶舌丰干一语多。粉碎虚空抟大地，见君晞发在阳阿。
俞平伯教授赋遥夜思归引其表妹胡女士及妹夫张君皆有题咏平伯属题其写定本因次其自题诗韵四章·其二
作者：潘伯鹰
朝代：清
体裁：七言绝句

耽禅趣异王摩诘，载酒情殊杜牧之。百代冥通留一事，各溶灵抱鍊清诗。
俞平伯教授赋遥夜思归引其表妹胡女士及妹夫张君皆有题咏平伯属题其写定本因次其自题诗韵四章·其四
作者：潘伯鹰
朝代：清
体裁：七言绝句

那复簪花故作妆，胡昭笔阵肃玄霜。人间燕燕张公子，眉侧添毫政不妨。
俞隐君运之小楷甚工枉诗二章索书赋答
作者：潘伯鹰
朝代：清
体裁：七言律诗

墨池媚独得天游，内美如君更外求。贪寝羊欣推道护，乞餐子敬让文休。浪倾白水宜多错，小啜玄云固亦优。惭愧徙薪徵旧事，未遑濡发己焦头。
倡优
作者：潘伯鹰
朝代：清
体裁：五言律诗

俗惯云千态，生怜海一沤。高风迈曾史，薄伎比倡优。各竞能鸣雁，相忘不系舟。澄观何拣择，遇坎抵乘流。
倭乱后经上海北站
作者：潘伯鹰
朝代：清
体裁：七言律诗

朱瓦雕棂四面开，异时长到好楼台。还家云鬓諠吴语，送客星眸倦玉杯。坏壁半倾难觅柱，残尸丛葬倏成堆。三年痛见金瓯碎，岂独昆明是劫灰。
假馆南昌女子职业学校赠聋仆老游
作者：潘伯鹰
朝代：清
体裁：七言绝句

木讷差邻圣者徒，耳聋政复耐传呼。杜家阿段吾能举，绝笑王褒是小夫。
偶书
作者：潘伯鹰
朝代：清
体裁：古风

蛾眉莫夺众女妍，圣人不为天下先。韩非志大厄弥甚，孤愤著书传说难。忧患迫压森丘山，白鸥有盟亦久寒。江海纵宽舟楫断，胜之姑恃此心闲。
偶忆山谷快阁诗朱弦之语漫书
作者：潘伯鹰
朝代：清
体裁：古风

少文动操众山响，渊明但抚琴无弦。二君静躁若异趣，同以所寄全其天。老夫今日寄于病，历检平昔多尤愆。如人远役过河水，黄尘照影惊华颠。耳中牛蚁莫漫省，支床龟老心弥坚。平生爱琴恨指拙，泼汞心光对寒月。却怜黄子思佳人，袖手朱弦轻易绝。佳人未必能要结，亦有西施蒙不洁。若逢海上成连舟，大笑人间誇白雪。鸿钧万化温复寒，有物有则还无端。莫爱飞鸿悲灭没，五弦差可对牛弹。
偶纪·其一
作者：潘伯鹰
朝代：清
体裁：七言绝句

楼旁隙地众蛙鸣，宵寂长闻阁阁声。亦是不除庭草意，聊将野趣慰先生。
偶纪·其二
作者：潘伯鹰
朝代：清
体裁：七言绝句

官私动问劳腾笑，鼓吹何心与较量。因忆朱门蓬户语，敢将山野傲岩廊。
偶访王君幽居戏述
作者：潘伯鹰
朝代：清
体裁：七言律诗

言寻居士讯何如，竹屋翛然似隐居。岩暝星沉灯幻海，夜凉风过雾凝珠。误贪幽景忘驹隙，猛觉惊雷起座隅。健妇声威能逐客，何颜更上李斯书。
偶题
作者：潘伯鹰
朝代：清
体裁：七言绝句

沤浮妄与同忧喜，戏晚差能一死生。适恐难师君子息，津梁前路正纵横。
偶题三绝句·其一
作者：潘伯鹰
朝代：清
体裁：七言绝句

内美修能接贵游，俄闻屈子赋离忧。后人更误骚经旨，总辔西回路不周。
偶题三绝句·其三
作者：潘伯鹰
朝代：清
体裁：七言绝句

象罔难求赤水珠，重玄无朕孰为枢。早传杨墨悲丝路，阮籍沉冥哭亦愚。
偶题三绝句·其二
作者：潘伯鹰
朝代：清
体裁：七言绝句

苏张遭世骋纵横，政彻临轩世几更。木雁姑存庄叟喻，全生终赖不能鸣。
傍夕携妻女至公园
作者：潘伯鹰
朝代：清
体裁：七言律诗

苍然暮色渺无涯，散尽浮烟敛尽霞。灯影虚摇知隔水，林阴杂坐抵还家。老夫句入鸡毫笔，稚女衣裁凤尾纱。剩墨惟堪閒处落，莫师巧匠足添蛇。
元旦偕竞中游李园四载不履此地矣·其一
作者：潘伯鹰
朝代：清
体裁：七言律诗

李园高绝近苍旻，与子相携及岁新。初御褧衣端称体，略添脂晕更宜人。重来岂独沧桑感，百世终惭嵇阮伦。回踏石桥迷履迹，苔痕如旧畏凝神。
元旦偕竞中游李园四载不履此地矣·其二
作者：潘伯鹰
朝代：清
体裁：七言律诗

奇怀苦思真无尽，此日登临待写忧。一望迷茫霏薄雾，两江回合起高洲。安知我意如君意，乞遣君谋共我谋。为爱芳华愁晼晚，语君莫惜更淹留。
先友徐丈曼略于乙未正月四日溘逝杭州余于二月十日始克赴谒其墓车抵附郭凄然有述余不至杭已二十七年矣
作者：潘伯鹰
朝代：清
体裁：七言律诗

群山入越雨模糊，湿翠溶溶夹道趋。窣堵波形迷石岭，淡巴菰屑满金盂。车回卅载黄垆辙，人杳三生白社徒。便到昆池灰烬地，豫愁酸鼻过西湖。
先师吴先生故宅乃清荣郡王奕绘所居奕园也兼与见告始知之赋呈兼老
作者：潘伯鹰
朝代：清
体裁：古风

子章贤郡王，厥妃垒相摩。西山起樵唱，东海酬渔歌。所居称奕园，吾师托槃薖。儿时执经地，故履乾几莎。梦断四十年，仿佛犹经过。高楸上浮云，花若古锦窠。夜从巷陌行，烛天耀红罗。感君举逸事，欲减双鬓皤。羹墙岂云远，掌故存已多。平生怀恩纪，忧患谁能磨。
先师壮盛尝撰桐城吴氏文法教科书伯鹰年十五偶得残本惟有韩非难篇及司马子长报任安书读之心智大开每自叹恨安得从斯人游乎次年幸列弟子籍顷病榻复习韩子则四十八年矣循思恩地潸然沾襟敬赋以纪
作者：潘伯鹰
朝代：清
体裁：古风

韶岁不自薄，高步追文史。丛残默求师，觊豁读韩子。披云见青天，大宇若澄水。终如事荀卿，师说究表里。呜呼非之学，偏至执一理。治国盖多端，辐毂运轮轨。非也甚正直，法术御万诡。斯贾阴察之，存韩卒以死。沉魄化浮魂，愤字犹渗纸。羹墙忆操彗，执卷听音旨。瞬及五十年，坐失日月驶。麟凤望迢迢，龙蛇记起起。著书多未刊，报恩亦虚尔。潜德终有曜，蟫食日不已。郁埋积嵩华，羸疾何由止。
兖州
作者：潘伯鹰
朝代：清
体裁：七言绝句

不似周南叹滞留，却嗟轮铁此生休。晨鸡莫为迷途唤，废塔荒城识兖州。
公权以余写杜公秋日閒居诗寄之乃用其韵作诗寄余因复次答·其三
作者：潘伯鹰
朝代：清
体裁：五言律诗

玄思自超忽，尘网有低摧。蕉叶藏风雨，幽人爱往来。改诗情不倦，籴米语堪哀。怅望瀼西老，萧条首重回。
公权以余写杜公秋日閒居诗寄之乃用其韵作诗寄余因复次答·其二
作者：潘伯鹰
朝代：清
体裁：五言律诗

青城秀云表，雅望与之齐。想见行哦处，寻碑剔古泥。天机翔鹤羽，尘路隔騉蹄。飞落烟霞句，曹刘首并低。
公权寄示纪游诗因以重庆近日情味次韵奉答
作者：潘伯鹰
朝代：清
体裁：古风

江山耿犹寒，岁月逝益晚。寂蔑得君书，未拆意先暖。长篇纪胜游，思深语能浅。矛头尚危炊，驹隙留婉娈。阻修惜不从，吟哦若在眼。嗟余久懒废，缘废益其懒。未甚庾郎贫，登盘乏一脔。官家要限价，言大不暇赧。初无根本谋，去之乃益远。阴弛而阳张，屠沽意未满。商鞅立徙木，令出势必践。旨哉荀卿言，驭繁执以简。宁当廊庙谟，戏若儿童伴。国危万口瘖，谠诤久已鲜。一怒徒闻昌，三黜馀悲展。拨闷近酒尊，劝影臂脚软。扶危仗伊周，起死听和缓。清辞敌秋月，致我吴牛喘。极望君愈遥，剩欲自厓返。属和良独难，伏诵抑可辨。雄气无孤伸，妙笔有潜转。锐若刀发铏，幽若石蒙藓。馀功托輶轩，犹当比微管。孤摩诗垒坚，冥行世途舛。独挥朱丝弦，哀此劫馀燹。杜陵思万间，彭泽感一饭。空文可奈何，万古凫自短。
六先生诗 其一 绍兴宋继春先生宝瑛
作者：潘伯鹰
朝代：清
体裁：古风

曾参传杀人，慈母投杼走。子长系冤狱，故旧皆袖手。亲近且如斯，岂其情不厚。祸来动难测，自救谁敢后。子兮乃何人，慷慨独不苟。典衣得卅金，奔走探囚牖。谯诃困门卒，哀乞劳舌口。终然赖此力，得以备粮糗。呜呼吾宋子，恩意重山斗。渊明感一饭，冥报期不朽。子固行所安，吾敢妄辞受。独忧仁侠情，万报吾终负。时危识忠贞，患至见良友。不逢生死关，安贵婴与臼。平时道义交，仓卒或丧守。是以卫荆轲，所善惟屠狗。悠悠千载间，烈士痛已久。
六先生诗 其三 武彊贺孔才先生培新
作者：潘伯鹰
朝代：清
体裁：古风

大儒逝已久，世变日以新。慷慨天地间，寤寐吾谁亲。高踪固莫接，犹及交其孙。夫子少年时，吐辞超西京。意无贾长沙，耻复准过秦。雁行谒吾师，立雪闻传经。短翮依文鸾，微光伴长庚。苍蝇附骥尾，亦致千里程。悠悠日月迈，事势迫吾生。抚颔忽生须，望道茫无津。所馀忧患身，穷途更拘囹。曾参遭谗口，子长况家贫。嗟乎鲍叔牙，挺起相哀矜。人生重立节，穷达非所论。姬幽孔亦厄，列举恐不胜。纵观载籍上，急难凡几人。所得逾古贤，足以傲千春。幽囚诚苦痛，感此鸿毛轻。道义立本质，摛藻成其文。如何妄庸辈，谬意能相分。辽哉哲人教，卓立留典刑。奇辞昭伟度，江汉流声名。
六先生诗 其二 合肥蔡华辅先生庆梁
作者：潘伯鹰
朝代：清
体裁：古风

弱冠昧潜修，妄意弄柔翰。千言常立就，万纸传汗漫。虚誉来无端，中已伏忧患。共君相逢地，喧笑围灯灿。众中述我文，累累珠可串。精神有冥契，初不待识面。酒杯期更邀，肘下生急变。囚车喜暂停，消息悬一线。霎闻鸣笛去，望断终不见。悽伤无奈何，意外惊伟岸。声低叩端委，语促杂悲惋。强为呼吸留，旋作云雨散。哀哉椎髻人，犹劳具餐膳。趻踔犯严宵，喘息共悚战。吾书走名都，结纳多英彦。尊空客亦去，何翅蜃楼幻。嗟君处下僚，高义白虹贯。恨余俱沉沦，不得论登荐。作诗期表微，扼腕还长叹。
六十初度家集
作者：潘伯鹰
朝代：清
体裁：七言律诗

老夫随分亦儿嬉，暖室明灯坐卧宜。安石杯盘供笑语，林逋梅鹤爱栖迟。愿移世寿归僧腊，行弃茶铛远墨池。天幸假年堪炳烛，病衰测海不羞蠡。
六月七日帆海赴香港舟过山东半岛行丈有诗次韵奉同
作者：潘伯鹰
朝代：清
体裁：七言律诗

漭瀁涛泷势迫天，蓟门回首渺云烟。中流容与非遗世，左股凭凌待拍肩。乍可乘桴从鲁叟，愿言动操访成连。明朝水击南溟上，气象真看具万千。
具足
作者：潘伯鹰
朝代：清
体裁：七言律诗

菰蒲野鸭久难寻，忽见当前具足心。璎珞身躯香冉冉，华严楼阁影沉沉。舌锋霹雳飞慈刃，口海波涛涌呗音。衣裓不知曾住未，诸天五色雨花深。
再作
作者：潘伯鹰
朝代：清
体裁：五言律诗

何处难忘酒，穷途遇故人。书空心勃烈，抵几胆轮囷。快论常呵佛，微吟足怆神。此时无一盏，怀抱竟谁陈。
再用存字韵
作者：潘伯鹰
朝代：清
体裁：七言律诗

旧梦馀香许再温，一枝秋菊黯离魂。缘悭长觉欢难捕，语涩深疑舌不存。云树渐迷风寂寂，汀沙如睡晚昏昏。此时兀向船头立，自测心波涨落痕。
再用题札韵
作者：潘伯鹰
朝代：清
体裁：七言律诗

雪消东郭履才通，近市粗闻晏子宫。命驾渐忘南北辙，披襟并受往来风。不妨浮世为中隐，犹望英才进大同。何事骚人讯啼鴂，天涯芳草夕阳红。
再题一首寄蟫庵
作者：潘伯鹰
朝代：清
体裁：五言律诗

嘉遁石桥铺，行窝信义街。涤诗增白酒，踏影费青鞋。末契倘能托，新交良亦佳。与君俱老矣，岂复慕安排。
冬初阴霾自苏州归上海车中作
作者：潘伯鹰
朝代：清
体裁：七言律诗

客怀轮铁共骎骎，盘互川原入望深。霜重无风知肃杀，云低不雨更森沉。草玄宁许幽居计，横槊惭歌烈士心。筋力政堪供跋踬，人间渊默是雷音。
凌晨出郊写望
作者：潘伯鹰
朝代：清
体裁：七言律诗

晓色凄迷视夕加，酸风猎鬓鬓丝斜。雾中初日光难定，霜底寒蔬绿半遮。独对茫茫来旷野，竟看总总属谁家。咄哉龙伯方腾海，欲并珊瑚载钓车。
出狱后主行严丈有诗见赐次韵奉呈
作者：潘伯鹰
朝代：清
体裁：七言律诗

汤火魂飞得再来，千秋骏骨泣燕台。授餐永愧先生馔，问学初看小子裁。渺渺灵襟愁止托，梦梦天宇压沉哀。眼中辱士真何极，不死从知定不才。
凿坯·其一
作者：潘伯鹰
朝代：清
体裁：七言绝句

故人奇节久弥高，四海蚩蚩尚驿骚。仰望阿衡为圣佐，凿坯何意背人逃。
凿坯·其二
作者：潘伯鹰
朝代：清
体裁：七言绝句

那能平地作三公，小靳居然退隐风。少室山人非索价，便教不出也群空。
凿坯四月十九夜旅馆灯下观行笈中稚柳所画绿竹伯劳卷子为题其后·其一
作者：潘伯鹰
朝代：清
体裁：七言绝句

周王黄竹有哀歌，绿筱双禽更奈何。岂是东归迟作计，北风胡马感人多。
分租不成
作者：潘伯鹰
朝代：清
体裁：五言律诗

屋去亦难饱，何如减酒钱。空囊纵羞涩，败履稍回旋。士有誇三窟，吾方赘一廛。所惭犹识字，书册会当捐。
刘公谠隐君七十
作者：潘伯鹰
朝代：清
体裁：七言律诗

卅年梦忆度兵尘，劫罅相维两幻身。笠泽垂竿犹契阔，圣湖投老益情亲。法云慧日知长护，净土华严总一津。不坏金刚君證取，直将七十兆千春。
刘君定之以装潢之技名当世第一于其周甲乞诗为赠
作者：潘伯鹰
朝代：清
体裁：七言律诗

阇婆鸾鹊镇相于，玉躞金题照静居。元汴并时多渥礼，鸣岐涉笔有传书。霜天鹤算看将复，艺海鸥行却自如。安得周生商体例，为君重补米颠馀。
刘氏斋中坐雨孤饮复用前韵
作者：潘伯鹰
朝代：清
体裁：七言律诗

劝影陶潜悔种桑，毋多自诫次公狂。小窗下键防侵雨，虚阁垂帘为贮香。且置羁愁忘去住，久缄高论验行藏。路歧是处堪流涕，何止区区叹染苍。
删汰
作者：潘伯鹰
朝代：清
体裁：七言律诗

季雅兼偕伯雅疏，僧坊何似病坊居。残诗退笔严删汰，恶竹危松屡革除。狗猛潜酸庄氏酒，铗孤敢慕薛公鱼。生驹愚谷招嗤笑，春木援鹑暂自如。
别南京·其一
作者：潘伯鹰
朝代：清
体裁：七言绝句

九陌凄风首重回，金陵城阙尚崔嵬。江南万古伤心地，一赋兰成未尽哀。
别南京·其三
作者：潘伯鹰
朝代：清
体裁：七言绝句

后日终当入国门，驿亭久立觉声吞。常时巷陌经行惯，地变天荒识履痕。
别南京·其二
作者：潘伯鹰
朝代：清
体裁：七言绝句

却看钟阜郁苍苍，泪与江流咽夕阳。惟有此山真最忍，至今沉默阅兴亡。
前题次韵
作者：潘伯鹰
朝代：清
体裁：五言律诗

削过疑无迹，抽开讶有芒。方知镕冶际，已备苦甘尝。狂舞星光乱，横磨海水凉。由来干莫器，岂可匣中藏。
剑·其一
作者：潘伯鹰
朝代：清
体裁：五言律诗

拔视冷风生，须眉倒映明。拂波寒可断，切玉肃无声。屈抑供人玩，悲伤夜自鸣。张雷今不再，万古一丰城。
剑·其二
作者：潘伯鹰
朝代：清
体裁：五言律诗

在昔矜名剑，传闻有湛卢。我生何太晚，感慕一长吁。夜半忽飞去，深宫落枕隅。天涯觅知己，神物岂人殊。
化城
作者：潘伯鹰
朝代：清
体裁：七言律诗

巨浸弥天一镜平，化城掩映镜中明。莫疑束缊缘墙置，只有微云傍月生。倒海风横涛立壁，跃天电激火围城。潜鳞那识群先淰，犹冀渔舟落网轻。
北京中山园观牡丹
作者：潘伯鹰
朝代：清
体裁：七言律诗

车尘帽影日匆匆，也入名园晓露中。姚魏灵根移旧壤，鞓翎绝色避新丛。回波记共三姝媚，弹指犹誇一捻红。惊数卌年馀彩笔，懒书花叶对春风。
北海荡舟
作者：潘伯鹰
朝代：清
体裁：七言绝句

惜少吴娘发棹歌，临流谁与托微波。漫天烽火黄河北，又见偷安半日过。
北行道中忆家·其一
作者：潘伯鹰
朝代：清
体裁：七言绝句

望中约略辨吴淞，知隔江云又几重。夜半儿啼惊梦觉，更思何计可寻侬。
北行道中忆家·其二
作者：潘伯鹰
朝代：清
体裁：七言绝句

匆匆旧路复经过，倦极难为劳者歌。纵我车轮生四角，梦中迷道欲如何。
北行道中遇雨
作者：潘伯鹰
朝代：清
体裁：七言律诗

濛濛细雨送人归，惘惘羁愁共雨飞。雨惯溶愁弥汗漫，愁难化雨散霏微。三年蓄艾终安用，一舸移家复恐非。此局已开千古变，断无閒地学忘机。
医馆中怀伯建
作者：潘伯鹰
朝代：清
体裁：五言律诗

巴峡千山隔，绳床一病穿。故人标亮节，马磨老犹然。苦雾劳呼吸，新诗近妙圆。乐章闻并作，莫惜寄吴天。
医馆中时有人来求笔迹
作者：潘伯鹰
朝代：清
体裁：七言律诗

既佳光景且婆娑，轻染吴绫费几螺。病久翻惊诗思壮，笔迟任渍墨痕多。苦缘苍鬓疏红友，笑拂乌丝换白鹅。好锻仍闻珍土炭，倾身障簏等如何。
医馆中秋
作者：潘伯鹰
朝代：清
体裁：七言律诗

愔愔园馆无风到，暗雾低烟尽日留。病友多情分早菊，老夫随喜过中秋。沉吟世事能鸣雁，泛泊星河不系舟。夜半纤云都不着，长空新浣若为愁。
医馆匝月
作者：潘伯鹰
朝代：清
体裁：七言律诗

少年气力轻霆锐，投老筋骸斗石强。瓦注乾坤诚退怯，笔翻江海或禁当。严宵寂可增诗律，匝月饶还耐病坊。袖手九州逢岁暮，看人舞袖懒评量。
医馆昧爽
作者：潘伯鹰
朝代：清
体裁：七言绝句

负手高楼愧寝兴，雾深如海隐寒灯。肺肝老矣犹馀热，错笑蒙庄说饮冰。
十二月八夜寒蟾清绮略无纤云因忆清华园诸友戏为设身处境各缀小诗讯之·其一
作者：潘伯鹰
朝代：清
体裁：七言绝句

为爱观书坐夜分，篆烟层叠袅香云。忽惊窗外清如水，合效钩辀唤细君。
十二月八夜寒蟾清绮略无纤云因忆清华园诸友戏为设身处境各缀小诗讯之·其三
作者：潘伯鹰
朝代：清
体裁：七言绝句

鹣鲽双栖自有情，那知寒夜月孤明。枕衾如雪娇儿睡，领略春纤布子声。
十二月八夜寒蟾清绮略无纤云因忆清华园诸友戏为设身处境各缀小诗讯之·其二
作者：潘伯鹰
朝代：清
体裁：七言绝句

风情何地着词曹，丽句流传韵最高。想得清辉无与共，一灯花影注离骚。
十二月八夜寒蟾清绮略无纤云因忆清华园诸友戏为设身处境各缀小诗讯之·其五
作者：潘伯鹰
朝代：清
体裁：七言绝句

闻道中闺有善才，珠喉妙曲为君裁。金尊明月人如玉，按拍凉州第几回。
十二月八夜寒蟾清绮略无纤云因忆清华园诸友戏为设身处境各缀小诗讯之·其四
作者：潘伯鹰
朝代：清
体裁：七言绝句

更忆吴刚还一叹，年年斫桂费沉吟。月华如练人千里，乌鹊南飞感独深。
十月三日重至李园
作者：潘伯鹰
朝代：清
体裁：七言律诗

悒怏江山满目秋，李园重到岁将周。禽声如接支离语，藓径长纡宛转愁。更觉天寒怜翠袖，剩缘风急念神州。冥顽木石堪终古，何事人心着昔游。
十月二十二日侵晨作
作者：潘伯鹰
朝代：清
体裁：古风

升天入地俱渺茫，忽然语笑在我旁。我心疑喜非所望，呼之良是豫且康。手抚稚女目有光，布服无改平时装。孟冬至矣风其凉，何哉御此单衣裳。梦乡奚必殊吾乡，胡为晓角鸣仓黄。东方大星正煌煌，追思所语皆遗忘，呜呼推枕涕泗滂。
千周
作者：潘伯鹰
朝代：清
体裁：七言律诗

病来肠转日千周，钟漏秋宵耿不休。泪固能流终逊水，愁虽似水却难流。背灯兀兀尘侵影，磨枕蓬蓬发满头。何处车声冲晓雾，万家酣梦隐重楼。
午睡起得郦衡叔札题其后
作者：潘伯鹰
朝代：清
体裁：七言律诗

曰归旋复忧生事，暂止曾无一亩宫。伏枕华胥清静退，行天赤日马牛风。书来倍惜殷勤意，劫后仍艰语笑同。犹是承平好风味，短笺小草与钤红。
午睡起所焚香未熄
作者：潘伯鹰
朝代：清
体裁：七言律诗

一穗烟飏引梦行，微风过隙与之横。乍参艾纳香犹燥，徐和旃檀韵始清。雪后马通疑更好，宵分龙脑恐难禁。蔚宗苦未韬馨烈，千祀如闻屡叹声。
华严寺纪游
作者：潘伯鹰
朝代：清
体裁：古风

轻车载残梦，晓雾四十里。新桥舍车行，田径随牛矢。野鹳见低飞，华严在尺咫。招提信弘敞，寄隐陈夫子。意外三友来，高吟助色喜。煌煌待老篇，慷慨足兴起。苍颜为导游，那复惜屐齿。言登圣可关，遗物惊巨履。恒流嗤附会，宁喻鹏鴳理。退居镜禅师，低眉语妙旨。勤修龙藏文，雠校授梨梓。志书出新刊，检箧持送似。桥玄老峥嵘，写经叠藤纸。照眼凤鸾姿，劲气出五指。相偕动嗟叹，越陌乃觏止。盈盈斟绿蚁，腾腾烹赤鲤。陈公劝吾曹，莫辞公意美。鬼车远传警，持杯兴未已。匕鬯真不惊，洞识黔驴技。酒阑警亦解，共复游山阯。菉竹既猗猗，胡绳亦纚纚。深谷贮秋光，厥境天平比。伟哉双桂株，参天森仰视。何人之手植，阅明清逮此。枝干饱风霜，衣冠易朝市。所忧坤轴翻，摧折同荆杞。徘徊抚其柯，有泪如清水。诸公顾之笑，语别复移晷。殷勤订后期，期在梅放蕊。归来意万端，一诗聊用纪。肺肝浪嵯峨，文字虚吊诡。
南昌寄贺三孔才
作者：潘伯鹰
朝代：清
体裁：七言律诗

浮云奄忽竟何之，怅望高天窈窕思。凭仗辛勤将口腹，政须缄札慰流离。腾腾自遏吞牛气，兀兀从销服骥悲。四海解人推季子，萧条异地复同时。
卧听
作者：潘伯鹰
朝代：清
体裁：七言绝句

屋冷经年忘世事，浓春如绣始心惊。江山终付烟花主，卧听林间百鸟鸣。
即事
作者：潘伯鹰
朝代：清
体裁：七言律诗

大道高楼睡起迟，绿阴蝉嘒最深枝。久疏滟滟杯中物，持谢悠悠世上儿。玄璧霜豪生五采，紫晶冰酪敌三危。浮生此外何消遣，背诵渊明老杜诗。
即事
作者：潘伯鹰
朝代：清
体裁：五言律诗

废殿盘芜径，旁穿塔院斜。比肩轮取水，举足侧妨沙。黄竹匙抄饭，乌油案搁茶。分当行脚老，家毁莫思家。
即事
作者：潘伯鹰
朝代：清
体裁：古风

暮色乱客抱，思觅一酌欢。邀友既数左，独饮夫何难。酒家贪微利，具杯劝置盘。举觞忽不欲，强呷聊驱寒。吾寒固易驱，吾肠当何宽。
即事
作者：潘伯鹰
朝代：清
体裁：五言律诗

雾雨归途远，楼高暗几重。交车俄隐见，列炬乱青红。气以贫弥王，愁缘愤转空。到家成独笑，浊酒著新功。
即事
作者：潘伯鹰
朝代：清
体裁：七言律诗

骄虏投戈瞬息中，猛传歌泣万人同。山河戍卒连年血，旄钺元戎盖世功。归路仍悲三楚隔，遗黎长望九州同。车书昭代非虚愿，宁谓区区霸业空。
即事诗赠俊龙
作者：潘伯鹰
朝代：清
体裁：七言律诗

云雾俄然见鳞爪，四方上下可相从。语边玄解花成对，襟底清愁酒一中。敢向伯阳探道术，初来元礼挹门风。自惭郭泰神仙友，今日虚舟喜子同。
即兴
作者：潘伯鹰
朝代：清
体裁：七言律诗

病里玄思不可任，梅风池馆动清阴。颇疑秽史涵良史，未觉尘心损道心。卧看药泉通橡管，倦抛书册压毡衾。衰迟敢语天人际，圣处工夫试重寻。
即席口号奉赠徐君伯郊·其一
作者：潘伯鹰
朝代：清
体裁：七言绝句

沉云含雨掩秋河，且为佳人靳醉歌。终有酒肠商略意，茗柯境孰与槐柯。
即席口号奉赠徐君伯郊·其二
作者：潘伯鹰
朝代：清
体裁：七言绝句

六朝人物眇风烟，毕竟评书读画贤。举白浮君君覆我，居然绝倒蛤蜊前。
即席口号奉赠徐君伯郊稚柳以其墨画山水花鸟等装为一卷为题数诗·其一
作者：潘伯鹰
朝代：清
体裁：七言绝句

异时董巨各清雄，睽绝千年乍可通。待与何人商墨法，寤歌思揖米南宫。
即景寄浦江清·其一
作者：潘伯鹰
朝代：清
体裁：五言绝句

寒雾浓如墨，溟濛拨不开。欲持心比似，惊看久成灰。
即景寄浦江清·其三
作者：潘伯鹰
朝代：清
体裁：五言绝句

万年安可接，万里略相闻。击梦君听取，何劳待子云。
即景寄浦江清·其二
作者：潘伯鹰
朝代：清
体裁：五言绝句

成灰犹有烬，不死独馀烟。历劫重生际，回头千万年。
即目·其一
作者：潘伯鹰
朝代：清
体裁：七言绝句

夜雨新收结晓烟，微明已见叱乌犍。渔舟横泊河湾外，惟有鸬鹚尚懒眠。
即目·其三
作者：潘伯鹰
朝代：清
体裁：七言绝句

堤上茅亭牛转盘，堤边龙骨不曾乾。姚黄魏紫都仙品，未抵田家黑牡丹。
即目·其二
作者：潘伯鹰
朝代：清
体裁：七言绝句

放眼平畴一望同，日华暖入翠波中。十畦大蒜争才思，也学无边麦浪风。
即目·其四
作者：潘伯鹰
朝代：清
体裁：七言绝句

东作辛勤日渐斜，荷锄归去踏晴沙。翻飞相逐白蝴蝶，没入野田黄菜花。
原作
作者：潘伯鹰
朝代：清
体裁：五言绝句

刻石书离恨，因成别后悲。莫言春茧薄，犹有万重丝。
去日
作者：潘伯鹰
朝代：清
体裁：七言律诗

去日狂谋不可追，赤霄垂翅更安之。传闻和圣犹三黜，绝笑荒山托五噫。幕燕有巢天墨墨，江花何极水澌澌。吾生未意沦胥尽，岂学杨朱泣路歧。
友人清晨相待于先农坛予移时始至因探其意作诗谢之
作者：潘伯鹰
朝代：清
体裁：古风

高天萧爽舒朝云，苍茫静迟同心人。柏叶交横露新沐，翠盖四围念幽独。风寒境邃心暗惊，野禽时破一两声。垂眸默计生微叹，之子长途应及半。凉阴倦坐起徘徊，无端灵府萌遐哀。此时不觉风枝响，惟有幽思自来往。
友人述曾见电影中余己丑所预北谈之事·其一
作者：潘伯鹰
朝代：清
体裁：七言绝句

流尘逝影忽重寻，浪说当时淑世心。莫道人生不如梦，梦中无此断痕深。
友人述曾见电影中余己丑所预北谈之事·其二
作者：潘伯鹰
朝代：清
体裁：七言绝句

鲁叟弥缝剧可怜，亡羊臧谷久如烟。多君犹忆容城历，零雨飘风十四年。
双目
作者：潘伯鹰
朝代：清
体裁：七言律诗

山鸡学舞劳亲献，楚橘逾淮岂本图。莽莽云龙随下上，纷纷沙鹤递乘除。生涯俯仰惭牛侩，交旧存亡梦狗屠。双目故尝犀照比，不逢桑海已先枯。
古意
作者：潘伯鹰
朝代：清
体裁：七言绝句

画栋飞甍炭作堆，兰心蕙质几扬灰。苦流锦瑟华年泪，沉醉佳人唤不回。
古意
作者：潘伯鹰
朝代：清
体裁：七言绝句

自知颜弱噤难声，凝望空怜太瘦生。待写沉哀还搁笔，玉人眉宇有阴晴。
古益轩筵次视张耀翔程隽因及曹礼吾魏慎先伉俪·其一
作者：潘伯鹰
朝代：清
体裁：七言绝句

薄醉风檐倚夕阳，韩陵片石竟荒茫。悠悠喧寂无穷意，待与张曹细校量。
古益轩筵次视张耀翔程隽因及曹礼吾魏慎先伉俪·其二
作者：潘伯鹰
朝代：清
体裁：七言绝句

池塘一雨乱鸣蛙，老我江南未是家。不必酒边分众相，阅人微笑似恒沙。
台城晚眺
作者：潘伯鹰
朝代：清
体裁：七言绝句

迢递荒城澹荡思，寒波疏柳望中垂。此间定有诗寻我，便倚微吟稍待之。
叶元龙监察与詹祝南教授诗境不同迭有唱和余感于生事慨然有作
作者：潘伯鹰
朝代：清
体裁：古风

詹诗取瘦以鍊妍，缟纻通自六载先。君侯出语必清迈，品评愁绝并二难。莫论传世藏名山，索句聊用忘饥寒。百官樵苏史所熟，此意沉痛非等闲。
叶誉虎师移植崇效寺牡丹于中山公园复画竹见贻题诗于后次韵奉答·其一
作者：潘伯鹰
朝代：清
体裁：七言绝句

视草金銮等惠州，德人随处有蓬丘。墨君馀事天真在，万纸麻笺万古流。
叶誉虎师移植崇效寺牡丹于中山公园复画竹见贻题诗于后次韵奉答·其三
作者：潘伯鹰
朝代：清
体裁：七言绝句

东华日日涨尘沙，古寺移将百载花。可识老翁心最细，手围锦帐壮君家。
叶誉虎师移植崇效寺牡丹于中山公园复画竹见贻题诗于后次韵奉答·其二
作者：潘伯鹰
朝代：清
体裁：七言绝句

长翼垂云大莫施，坳堂杯水芥舟宜。平生雪窟餐冰惯，不为蜉蝣讳所师。
叶誉虎师移植崇效寺牡丹于中山公园复画竹见贻题诗于后次韵奉答·其四
作者：潘伯鹰
朝代：清
体裁：七言绝句

一亩难安仲蔚居，慰情政赖满床书。男儿蓄念无穷事，何暇从人乞馂馀。
叶誉虎师移植崇效寺牡丹于中山公园复画竹见贻题诗于后次韵奉答余在常卖家见马湘兰致王百谷手札八通装为一卷所言皆感激百谷为之解厄及尼止其行以申缱绻之语世传湘兰受白练裙爨本之辱赖百谷遮护此盖其时所书也既为移录存之复题四绝句·其一
作者：潘伯鹰
朝代：清
体裁：七言绝句

淡墨犹能辨折钗，当时侠气冠秦淮。妒春风雨来无际，看设花前救苦斋。
吊汪君旭初
作者：潘伯鹰
朝代：清
体裁：古风

馀杭弟子馀几人，清词妙画犹汪伦。昔尝病骨仰天卧，举手书字如有神。别来闻子近不豫，岂期遽化风中尘。兵戈庸蜀滞十载，评诗久断意不伸。吴市从容慨相语，曾却币帛甘居贫。丈夫堂堂有不朽，声名官职何关身。雅谈逸调遂绝响，凄然思旧为沾巾。
同学诸公及余七人共摄一影作歌题之
作者：潘伯鹰
朝代：清
体裁：古风

吾闻海之为物能包罗，鲸虬鲛鳄鳌鼋鼍。珊瑚结岛亘其底，含珠大蚌纷藏窝。月明万里一平镜，风饕陡舞千层波。波涛汹涌动贝阙，鱼龙惶惑皆奔过。万年岁月涛头逝，谁知今昔差如何。森然百怪追逐际，随涛飘转何其多。人世飞流亦海水，贤愚一例波漩里。嗟哉聚散何可言，身付洪涛听之耳。惟应涛势未分时，各就涛中觅知己。孑然孤抱凌秋云，侧身长顾求其群。悬睛纵览数人杰，薰莸如水逢犀分。遗篇寤寐得先烈，笑谈何若今之人。今我高歌声一放，狷狂吾党能相赏。南北东西昔邈然，汇如万壑逢春涨。各勉风期抗古人，莫徒虚慕千秋上。肝鬲光昌日月明，形骸何必空诸相。吁嗟乎，哲人不死惟精神，声华文字皆微尘。且当共子弄潮去，那惧横流汩此身。
同行丈嘲陈仲恂夜半为妾所诃
作者：潘伯鹰
朝代：清
体裁：七言绝句

说有谈空夜不眠，龙丘家法见依然。忽惊半面啼妆恶，亦与夫人较后先。
后即目·其一
作者：潘伯鹰
朝代：清
体裁：七言绝句

春雨如膏草木知，百昌入望尽华滋。何缘南阜芽先茁，阳气无私抑有私。
后即目·其七
作者：潘伯鹰
朝代：清
体裁：七言绝句

买臣牧豕老知名，击彘亦传辕固生。攘臂正堪来共饮，老夫无用汉公卿。
后即目·其三
作者：潘伯鹰
朝代：清
体裁：七言绝句

长短桃枝各不同，低花也拂一塍风。娇憨争欲牵人眼，可爱深红爱浅红。
后即目·其九
作者：潘伯鹰
朝代：清
体裁：七言绝句

鞠域群居爱举肥，夕阳芳草每相依。芒芒天地何从挈，待叩庄生法豖韦。
后即目·其二
作者：潘伯鹰
朝代：清
体裁：七言绝句

田上风来散雨云，晴阳着体似微醺。一溪蝌蚪游新涨，十辈鸿儒释古文。
后即目·其五
作者：潘伯鹰
朝代：清
体裁：七言绝句

细雨才过菜甲寒，菜心雨点不曾乾。畦边戏谓包心菜，试觅心来与汝安。
后即目·其八
作者：潘伯鹰
朝代：清
体裁：七言绝句

篱落佳人三十馀，犹能顾影惑名都。宵来洗尽巴黎粉，晨拂春纤勇喂猪。
后即目·其六
作者：潘伯鹰
朝代：清
体裁：七言绝句

彭亨刚鬣不嫌多，奈此群游弱小何。恐负平生编贝齿，只将馋眼诱东坡。
后即目·其十
作者：潘伯鹰
朝代：清
体裁：七言绝句

随啄群雌草舍西，一雄金距独高栖。长鸣喔喔矜扬颈，若个禅堂断尾鸡。
后即目·其十一
作者：潘伯鹰
朝代：清
体裁：七言绝句

澳洲黑久号名种，九斤黄惯来浦东。杜甫吟诗苦催栅，馀生欲作祝鸡翁。
后即目·其十二
作者：潘伯鹰
朝代：清
体裁：七言绝句

花鸭凡材不待求，高名填鸭出幽州。何知明日身膏鼎，争泛春塘万玉浮。
后即目·其四
作者：潘伯鹰
朝代：清
体裁：七言绝句

新柳夭桃相间栽，已将青眼竞红腮。他年抛却桃花饭，莫便漫天惹絮来。
吕君方子以政务院首席参事归广西将入省府携其夫人过沪有诗见赠奉答·其二
作者：潘伯鹰
朝代：清
体裁：七言律诗

赤县今时渐罢兵，瀛寰惟待早澄清。看君翔举应千里，与世推移更几程。久积篇章堪理董，定多父老远相迎。漓江极目云无尽，喜傲秦徐携手行。
君马黄
作者：潘伯鹰
朝代：清
体裁：古风

君马黄，我马白，少年共戏长安陌。扬鞭并骑意飞腾，握手倾心誓金石。人间十载风旋灯，我马瘦骨今崚嶒。长鸣向茅屋，望见君车毂。天阴雨湿君心悲，思来陋巷如平时。君马惜障泥，徘徊踯躅空骄嘶。徘徊踯躅空骄嘶，见君振辔东南驰。
听刘宝全鼓词作歌
作者：潘伯鹰
朝代：清
体裁：古风

独抱千端居不乐，奈此重压昏冥天。二三子者颇好我，冲雪邀听刘宝全。宝全今年六十七，一世高歌矜气力。帘幕沉沉人未来，四座骈肩皆寂历。弦索铿然破一弹，眼中顿见玉山寒。秃头白发目如电，默立三叉小鼓间。鼓声妙合弦声处，字字苍圆茹复吐。但惊雄气以神行，山海飞扬赴宫羽。直探肺腑刻悲愉，谁剖豪芒验甘苦。鼓弦之声渐如雨，人亦腾腾剧龙虎。慷慨低昂杂凄楚，变化欢娱生郁怒。不知是歌还是舞，坐觉眉棱俱能语。声情相激声益高，风横溟渤堆波涛。听歌人被涛捲去，屋头冻雪迷寒霄。洪声顿着如光迅，迅扫淋漓山岳定。台下春雷勃起时，鼓边微笑雷霆静。全乎全乎诚昂藏，泼酒浇我冰炭肠。我欲与尔歌相将，以忧以喜令我狂。天崩地裂尔岂晓，茫茫孰与悲三光。
吴君六十
作者：潘伯鹰
朝代：清
体裁：古风

老去益萧然，坐忆少壮味。平生可惊笑，往复发梦寐。当时殊不觉，历历皆可畏。横胸万哀乐，未可语儿辈。吴君江海人，须眉凛寒气。堂堂六十年，不谓忽焉至。缀文以自叙，欢喜杂叹喟。感激道故知，中有家国泪。今古莽纷乱，抱道用自媚。掩抑龙虎姿，数息南窗睡。高秋肃四海，黄花灿满地。想当携诸孙，良辰娱綵戏。一醉问诸天，人间是何世。
吴君夔厂求笔迹以诗赠笔因答之
作者：潘伯鹰
朝代：清
体裁：古风

我书岂能工，公意特宏奖。何堪濡大笔，引兴觉心痒。玄云滃墨池，郁然涵万象。剡藤试一扫，暂为解尘鞅。当时王右军，胸际几凄惘。偶尝贪白鹅，逸事足拊掌。而我胡能然，笔枯手木强。新诗苦相调，一笑答玄赏。
吴秋尘三十生日
作者：潘伯鹰
朝代：清
体裁：七言律诗

人生三十匆匆度，绝似孤军转战来。嗟我裹创犹喘息，看君盘马亦迟回。谁希麟阁虚图像，政要鸿妻对举杯。乞与一尊歌美意，酒酣斫地尚能才。
吴让之楷书陶彭泽韦苏州诗册子·其一
作者：潘伯鹰
朝代：清
体裁：古风

攘翁于书师慎伯，成蓝谢青远过之。兹书前后出晚笔，变幻虚实生恢奇。玩其意取始平像，龙门根干萌华滋。邓山人法久精熟，仰锋为掠分书遗。所承转指岂不谬，终然通悟缘多师。精诚所至鬼神启，秀出头地宁非宜。羊豪作书古无有，柔中取劲翻陈规。乾嘉以还新境拓，邓开吴继星辰辉。频罗东洲各雄峙，东洲气魄尤难为。英豪百事贵自创，羲轩以上将师谁。虽然积学岂不重，载翻妙墨还嗟噫。
吴让之楷书陶彭泽韦苏州诗册子·其三
作者：潘伯鹰
朝代：清
体裁：古风

无家困盐米，多累缘子孙。攘翁一世豪，晚节郁不伸。袖中摩天刃，追琢恢周秦。墨池幻溟渤，洒翰羊萧邻。何哉回斡手，莫拂甑中尘。宛宛乌丝阑，中遏明月珍。纸敝墨不渝，光气万古新。当时富贵儿，秕糠尘久湮。裋褐老顑颔，赫戏在青云。
吴让之楷书陶彭泽韦苏州诗册子·其二
作者：潘伯鹰
朝代：清
体裁：古风

柴桑歌苦辛，刑天存猛志。苏州少也豪，折节为澹士。贤俊所留遗，一二蠹馀字。窥寻章句中，鳞爪失其次。凄其肮脏翁，萧寥同德寺。骨朽无寒烟，千岁高其事。怅望壤流微，山海知所自。
吴雨老书来言将于明春属草所构思之说部名曰新旧因缘者盖亦怀之数十年矣欣然为诗以速之
作者：潘伯鹰
朝代：清
体裁：七言律诗

耗减春韶买白头，相望何以罄离忧。十年灯火元昌里，万叠江涛古蜀州。尘影例随花共谢，心光独赖墨能留。冰天月窟挥霜斧，喜听吴刚造凤楼。
周纯庐方四十时以钩党避地曾为诗六章自寿今年五十出以见示因次其韵·其三
作者：潘伯鹰
朝代：清
体裁：七言绝句

拘墟分别强缘名，濯足何妨并濯缨。五十年中悲愿大，俗情参彻更多情。
周纯庐方四十时以钩党避地曾为诗六章自寿今年五十出以见示因次其韵·其二
作者：潘伯鹰
朝代：清
体裁：七言绝句

少陵老去见英多，四十题诗发浩歌。欲辨逝川飞鸟影，十年孰住复谁过。
周纯庐方四十时以钩党避地曾为诗六章自寿今年五十出以见示因次其韵·其五
作者：潘伯鹰
朝代：清
体裁：七言绝句

太行王屋意堪移，智叟旁观久笑痴。炯炯心光留自照，千秋史笔本然疑。
周纯庐方四十时以钩党避地曾为诗六章自寿今年五十出以见示因次其韵·其六
作者：潘伯鹰
朝代：清
体裁：七言绝句

留滞江滨土梗身，卓锥有孔岂为贫。天寒喜接松梅友，地局仍多磊砢人。
周纯庐方四十时以钩党避地曾为诗六章自寿今年五十出以见示因次其韵·其四
作者：潘伯鹰
朝代：清
体裁：七言绝句

一弓犹忆种瓜园，曲径深深薜荔垣。放下掞天驱海手，画眉小阁近仙源。
和何竹荪东江诗
作者：潘伯鹰
朝代：清
体裁：古风

东江之水来滔滔，无声日夜奔银涛。甘胜牛乳香春醪，我民饮德非餔糟，毋忧涸辙长为侨。嗟吾剧土思，萦绕东北梦。家山一发青，岩峦撼不动。思饮建业水，思食武昌鱼。岷峨淮海工设鲙，中泠玉泉神瀵如。一手一足，工农读书。不须钱刀，痛摩痒嘘。归来乎，归来乎，毋弹尔铗，毋在人床下居。我家自有黄河长江东南大海饮不尽，曷为学倪桓恋恋小沮洳。
和刘君·其一
作者：潘伯鹰
朝代：清
体裁：古风

与君未识面，先睹君之书。清诗一再读，高论微探予。达人洞万象，掉臂游蘧庐。辐毂当其无，妙用观乎车。
和刘君·其二
作者：潘伯鹰
朝代：清
体裁：古风

提刀新发铏，四顾欲安试。却复善刀藏，与试初不异。妙哉痴钝人，头触屏风睡。大笑殷深源，咄咄亦何事。
和刘君芝冈写示近诗爱其孤往多黄昏一语愧不能效之也次韵二章聊抒所感·其一
作者：潘伯鹰
朝代：清
体裁：古风

谁能学老鸥，纵意狎惊浪。浊雾虽弥天，健羽洁难上。之子幽栖人，五字传逸唱。遐哉孤往心，昂首立昭旷。
和唐人诗四章 其一 和湘驿女子题玉泉溪一首
作者：潘伯鹰
朝代：清
体裁：五言绝句

流水高山意，终须疏越弦。佳期如有信，一瞬抵千年。
和唐人诗四章 其三 和崔道融寄人一首
作者：潘伯鹰
朝代：清
体裁：五言绝句

花落春能返，人生重故情。忽看双剑合，惊喜转吞声。
和唐徐寅诗
作者：潘伯鹰
朝代：清
体裁：七言绝句

积愤犹鞭已腐尸，纳交轻侠更袁丝。徐寅未是真才子，能报恩仇莫计迟。
和李群玉火炉前坐一首
作者：潘伯鹰
朝代：清
体裁：五言绝句

风雨弥天地，犹馀未湿林。但令心作石，何惧海波深。
和皮日休和鲁望一首
作者：潘伯鹰
朝代：清
体裁：五言绝句

离别知诚苦，违心合更悲。春蚕谁可敌，系世祗微丝。
和议不成与行丈同寓东四牌楼八条胡同朱氏宅中朱夫人粤籍治膳尤精值其生日置酒
作者：潘伯鹰
朝代：清
体裁：七言律诗

遗世佳人自北方，琼枝南国宛相将。属辞柔雅知隆礼，顾影光明想盛妆。庑下堪修流寓稿，花前喜举殿春觞。兵尘樱笋看犹好，共认桑乾作故乡。
哀箕封
作者：潘伯鹰
朝代：清
体裁：古风

瞻望海东头，哀哀箕子封。云车纷弹雨，舟师环火攻。烈爓腾千里，海霞为不红。赫赫殷商裔，遂虞绝其宗。举世祸诚亟，自残先履凶。齐楚霸未定，滕薛将何从。碎身为逸鹿，骧首谁真龙。抱器与为奴，菑至皆不容。毋为哀秦人，不阅伤我躬。
唐开云南置驿刻石墨本为稚鹤题
作者：潘伯鹰
朝代：清
体裁：古风

南天数宝刻，二爨名最彰。摩挲石如玉，点画鸾凤翔。厥美洵耀目，史迹非所望。赫赫置驿文，杰然在穷乡。贞元十年秋，使节出巨唐。皇华辉日月，同册云南王。重镇韦节度，大路开要荒。工书袁中丞，题驿字右行。郁郁署玉篆，骨秀神恢张。噫嗟蒙氏祖，服事固有常。小人杨鲜于，失驭隳边疆。卌年始复归，崔君功莫当。奇略动不测，智勇真昂藏。皋辈邀其成，唐帝逢其光。及兹持节册，椓奴竞炜煌。勋名古如此，何用慨以慷。深沉翠墨痕，鐍之白藤箱。间关兵火馀，未化仙蟫粮。主人诚笃爱，所惜鬓早苍。犹然衣带折，无钱缝缥囊。兜鍪试比坚，孰若读书床。滋也官徒尔，惟此笔不亡。君其宝片纸，乘除谷与臧。从来千里足，不假千金装。
唾井行
作者：潘伯鹰
朝代：清
体裁：古风

君不见愚夫行路妄唾井，宁知返饮无甘泉。汝曹唾天示得意，反落其面何其颠。小人嗜利不顾后，因利窃势相夤缘。如蚁破堤九州没，尔身俱灭安足怜。
喜峻斋得履川汲挽值其见访因有斯赠
作者：潘伯鹰
朝代：清
体裁：古风

蒋子信多情，涉江远过我。何以状其人，琚佩光瑳瑳。嗟君踽踽行，妃匹乏娇娜。猿臂矧数奇，虚发穿杨笴。良朋坐扼腕，繄余固亦颇。修身自有常，力学计宁左。金石养天倪，游刃无不可。排引得曾兄，万事皆细么。
喜晤张子羽
作者：潘伯鹰
朝代：清
体裁：古风

眼中气态交妇寺，填胸难吐殷忧字。翩然一鹤横江来，掠影沧波见神异。昔君与我同游岷，往还论议风訚訚。江山人意欲竞爽，惊涛拍岸同难驯。兴殊事集初五载，界天巫峡峥嵘在。相看玉貌讯如何，毋亦搴裳东蹈海。君所与游者侯嬴，朱亥三公逮九卿，奇情迈度九州惊。君其努力爱体素，长以福履齐高名。
喜晤徐曼老陪饮赋呈曼老以旧事与仆戏有冰玉之比故有首句
作者：潘伯鹰
朝代：清
体裁：七言律诗

长忆经时谑馆甥，俄然撰杖接诗觥。凋年酒食徒惭色，乱世弦歌总变声。别后泥涂能却曲，鼓馀琴轸忘亏成。霜风晴日媚窗几，一醉政禁双泪横。
喜晤石荪有赠
作者：潘伯鹰
朝代：清
体裁：七言律诗

人间随处海生桑，况迫干戈阻异乡。半日清言非意计，十年离绪落苍茫。眼明剩誉新诗健，鬓秃犹矜故态狂。未可明朝便飞去，巴山浓雾泥君行。
喜神
作者：潘伯鹰
朝代：清
体裁：七言绝句

翰墨场中百战身，晚看执戟拟扬云。喜神现处红云涌，气迈羲之自写真。
喜雨
作者：潘伯鹰
朝代：清
体裁：五言律诗

喜逢中伏雨，卧簟意先秋。跃跃开书帙，微微远茗瓯。襟怀青玉案，生事黑貂裘。正緳奚云惫，谁欤造物游。
器伯以诗问疾赋谢
作者：潘伯鹰
朝代：清
体裁：古风

望道茫无津，骏奔成老丑。倏尔气伤肝，何殊柳生肘。失笑昔无前，今乃欲鞭后。陈生老诗豪，美疢亦已久。诗缘病逾健，势挟雷霆走。不自悯其衰，慰我意尤厚。风骚为药饵，讵必在苦口。遐哉和缓神，翻出陶谢手。还辞问好在，厥患差减否。偕子尻化轮，视世云为狗。
四月十九夜旅馆灯下观行笈中稚柳所画绿竹伯劳卷子为题其后·其三
作者：潘伯鹰
朝代：清
体裁：七言绝句

何事行藏喻伯劳，吁天声共竹萧骚。荆吴遍地惊弓鸟，纸上筼筜莫定巢。
四月十九夜旅馆灯下观行笈中稚柳所画绿竹伯劳卷子为题其后·其二
作者：潘伯鹰
朝代：清
体裁：七言绝句

东南孔雀尚徘徊，旧燕西飞那再来。好与他时添画稿，防将竹屑误秦灰。
四月十九夜旅馆灯下观行笈中稚柳所画绿竹伯劳卷子为题其后俞平伯教授赋遥夜思归引其表妹胡女士及妹夫张君皆有题咏平伯属题其写定本因次其自题诗韵四章·其一
作者：潘伯鹰
朝代：清
体裁：七言绝句

不必虚无问列仙，十洲情种总相传。试拈方死方生意，飞絮为萍玉化烟。
四用存字均
作者：潘伯鹰
朝代：清
体裁：七言律诗

分明脂印齿间温，入抱犹疑倩女魂。十指从伊梳绿发，一楼伴我待黄昏。却思旧恨销何许，欲永今朝逝不存。执别惘然更回顾，再逢休遣泪成痕。
园丁剪夹竹桃欲其明年花盛仲秋始含苞欲发
作者：潘伯鹰
朝代：清
体裁：古风

羲和鞭日去不回，晚红独向秋风开。玉霜珠露遍南北，一枝欲吁春归来。黄菊昂藏骄自舞，秋世界中渠是主。不惭老大后时来，此际岂容分寸土。是谁矫作肆摧残，两岁花令一岁看。弱植追春连夜茁，琼英始吐万花阑。负手相看未觉悲，非将正色媚残时。虬根盘屈经霜雪，待发明年最早枝。
园中早行见画眉群栖梅根草际落瓣有着于鸟背者
作者：潘伯鹰
朝代：清
体裁：七言绝句

羽衣偎倚两三行，枝底寒轻未作霜。绛萼飘来浑不觉，不知何似寿阳妆。
国渠病须割治复有诗来因亦书鄙况为答
作者：潘伯鹰
朝代：清
体裁：七言律诗

滞留无计且清狂，踰岭聊如适莽苍。启砚阴多生墨晕，挂椸客久减衣香。流疴待子刀圭起，好句增吾箧衍藏。属疾思家同绝倒，相看俱乏武侯桑。
地络
作者：潘伯鹰
朝代：清
体裁：古风

禹域山川分两戒，并包地络回阴阳。淳风法象见何隘，难以小智穷蛮荒。九天之外九地底，星辰日月有别行。迅雷大火出呼吸，莫辨佛土修罗场。嗟汝何尝遇燋烂，鸿濛所及皆北邙。
坚道
作者：潘伯鹰
朝代：清
体裁：七言律诗

坚道书来十二年，桄榔初见势参天。凤靴何处留行迹，象管空能纪逝川。珰札昔缘烽火断，梦痕宁共岁时迁。便教相见成何味，安得车中鬓再玄。
坚道重题
作者：潘伯鹰
朝代：清
体裁：七言律诗

越磴缘坡暮独行，椰株排戛翠烟横。散花不住徒虚语，坚道初来恍隔生。人海波深孤艇没，仙山雾薄万灯莹。谁知灯外如弦月，寂向青天耿自明。
坠马行
作者：潘伯鹰
朝代：清
体裁：古风

南村望北村，中隔清深溪。北村吴老翁，爱就南村嬉。溪上架小桥，两岸丛柳枝。吴翁畜紫骝，将车亦供骑。下弦月已黑，翁醉上马归。既辞炬火送，又嗔人扶携。吾马夜识途，更用他物为。翁家守候倦，寂寂无端倪。阿婆领大儿，寻探心神驰。仿佛见马影，翁形无由窥。赫然卧地上，鼻息如虹霓。身旁马蹄迹，密密蜂房围。唤之久不醒，比醒方自推。记来溪岸上，马足不肯移。顾见老柳干，侧行身就之。吾背得依倚，无何双目垂。何时坠地卧，酣适安从知。阿婆怒且骂，老物犹狂痴。紫骝若过岸，汝命赴阴司。桥斜溪水滑，何处觅汝尸。转身抚马头，尔马真吾儿。增尔壮赤豆，清泉浸凉萁。麦麸伴新刍，香软尔胃宜。去去汝老物，过桥毋费辞。
基督诞
作者：潘伯鹰
朝代：清
体裁：七言绝句

冰雪横封大九州，僵骸战血冱难流。圣人马厩慈悲愿，正换豪门彻夜游。
墨鱼
作者：潘伯鹰
朝代：清
体裁：七言绝句

上党松烟等子虚，彭亨岂有腹中书。不贪未必真为宝，愧尔秦王算袋鱼。
壬寅暮春医馆即兴·其一
作者：潘伯鹰
朝代：清
体裁：七言绝句

少日情痴悔已深，白头澹荡又关心。积阴苦雨年年事，莫怨春阴更乞阴。
壬寅暮春医馆即兴·其七
作者：潘伯鹰
朝代：清
体裁：七言绝句

细叶柔条惹薄烟，池塘行见绿萍圆。漫天纵使飞成絮，衣被何曾用柳绵。
壬寅暮春医馆即兴·其三
作者：潘伯鹰
朝代：清
体裁：七言绝句

地僻海棠难绽蕊，露桃瘦亦怯夭斜。几番寒雨不出户，开遍满园鬼面花。
壬寅暮春医馆即兴·其二
作者：潘伯鹰
朝代：清
体裁：七言绝句

雨浥丁香玉蕊凋，雾深旋损紫荆苗。不辞病过芳菲节，雾雨何缘得暂消。
壬寅暮春医馆即兴·其五
作者：潘伯鹰
朝代：清
体裁：七言绝句

辛夷拔地风前立，玉盏高擎绝点瑕。缑岭仙标人不识，尘中唤作女郎花。
壬寅暮春医馆即兴·其八
作者：潘伯鹰
朝代：清
体裁：七言绝句

自嫌退笔懒吟诗，老眼看花尚久支。欲倚藤轮来过夏，绿阴待我几多时。
壬寅暮春医馆即兴·其六
作者：潘伯鹰
朝代：清
体裁：七言绝句

片云浅水映然疑，梦断黄河碧海奇。犹恐方塘龙或隐，寸鳞文石叠盆池。
壬寅暮春医馆即兴·其四
作者：潘伯鹰
朝代：清
体裁：七言绝句

蜂衙蚁阵久难迷，厌说人间祖逖鸡。病枕春深浑不觉，卧惊窗外子规啼。
壬辰七月以微疴谒告斋居
作者：潘伯鹰
朝代：清
体裁：七言律诗

清昼楼窗四捲帷，待从无语觅吾师。瓶花乏水如贪睡，砚墨经风欲涸池。排寂诗书劳亦乐，绐人针石晚方知。众生同病嗟难起，曷叩医王学自医。
夏日一种草花赤茎绿叶叶如圆针甚短围茎而生花有红黄浅深各色南北皆有之折其茎插土中无不活者郭君沫若述其名曰死不了且为作诗余名之曰不死仙亦赋二章·其二
作者：潘伯鹰
朝代：清
体裁：七言律诗

坏色衣宽裹病身，沿街乞得野花新。观空菩萨离烦恼，不死仙人杂贱贫。未见梅开心似铁，莫嗟桑落海扬尘。冰蚕火鼠添禅喜，不必桃源始问津。
夏秋间读书杂为六绝句·其一
作者：潘伯鹰
朝代：清
体裁：七言绝句

无形道术本沉冥，百氏皆言祖六经。删述祗增天下裂，仲尼高冢草青青。
夏秋间读书杂为六绝句·其三
作者：潘伯鹰
朝代：清
体裁：七言绝句

六籍浮扬等土灰，纷纭百氏竟何归。焚书未尽亨儒继，嬴政谁能辨是非。
夏秋间读书杂为六绝句·其二
作者：潘伯鹰
朝代：清
体裁：七言绝句

圣者仁心喻染苍，至今墨辩未全亡。宁知争彼非玄要，鹿马千秋换几场。
夏秋间读书杂为六绝句·其五
作者：潘伯鹰
朝代：清
体裁：七言绝句

百王制礼纵殊风，取办能行万古同。短后妙为绵蕝计，人间长有叔孙通。
夏秋间读书杂为六绝句·其六
作者：潘伯鹰
朝代：清
体裁：七言绝句

却思圣哲亦浮魂，浊酒浇书奈不温。勋烈递隳残简在，孰云王业胜空言。
夏秋间读书杂为六绝句·其四
作者：潘伯鹰
朝代：清
体裁：七言绝句

周秦各自异纲常，总以兵刑定四方。仁义祗供缘饰用，英贤接踵为渠忙。
夕佳亭望所迟客
作者：潘伯鹰
朝代：清
体裁：七言绝句

岩扃延想步姗姗，石磴萦回隐暮寒。负手时闻风叶响，一江雾锁觅诗难。
夕阳
作者：潘伯鹰
朝代：清
体裁：七言律诗

青琐高楼大道旁，似教丽质称年芳。水沉微度花蔫帐，绿绮初调晷转廊。雾重易苍千缕发，江深如断九回肠。先鸣啼鴃飞何急，日日天涯有夕阳。
外冈
作者：潘伯鹰
朝代：清
体裁：五言律诗

一水湾环外，崇冈久见招。麦苗随径远，油菜比人高。鸣竹低昂雀，堆瓶清浊醪。他年如有暇，来饮莫辞遥。
夜坐
作者：潘伯鹰
朝代：清
体裁：七言律诗

瓶花低亚几枝新，键户分疆得我真。解意长呼灯畔影，行歌每共梦中身。浊醪一盏书相佐，残帖双钩墨最亲。丈室犹深千劫悯，不应错唤是畸人。
夜宿周楼不寐
作者：潘伯鹰
朝代：清
体裁：七言律诗

窗纱魂去不能遮，不寐魂难越此纱。诗爱刘琨空抚枕，身非张俭亦无家。忆中儿女啼还笑，劫后亲朋鹤与沙。愁听明朝呼报纸，不知鬼箓几名加。
夜检诸诗·其一
作者：潘伯鹰
朝代：清
体裁：古风

墨有淡与浓，纸有长与短。字有草与真，意有隐与显。刳肝苦未足，入目竟欲泫。积郁接遥星，馀恨振虚馆。抚膺遏悲愉，饮水知冷暖。含茹多不书，刊落亦俄散。帚敝宁复珍，肠曲难骤断。穿胁剔贪痴，追影系妄诞。
夜检诸诗·其二
作者：潘伯鹰
朝代：清
体裁：古风

长歌以当哭，有人呼欲出。吾将呼此人，憔悴芰荷服。英姿挺龙鸾，雅抱蕴珠玉。胡为不自惜，顑颔长局促。见君鬓点霜，见君心转毂。永夜膏自煎，销蚀乃尔速。君悲动我神，君乐动我目。吾将揽子袪，共子慰幽独。鉴影噤无言，此子故为仆。泬寥天地间，自泣馀自读。
夜检诸诗次韵和稚鹤二章分赠其夫妇·其一
作者：潘伯鹰
朝代：清
体裁：古风

羡君善自养，颜色婴儿红。筵前浮我白，一举辄已空。奈何高士怀，时亦忧忡忡。人生如孤城，万虑环之攻。天地有翻覆，猿鹤邻沙虫。子兮且置之，黄发长相逢。
夜行甲板卧者平列皆满
作者：潘伯鹰
朝代：清
体裁：七言律诗

艰难投迹畏求前，枕藉交摩足与肩。排竞俨同鱼贯柳，远浮厌见水吞天。伊谁旧艾经三载，落后痴羊待一鞭。莫更哀歌虚激烈，祗今久过靖康年。
夜读东坡陈孟公诗感忆林孟公巴黎因次其韵
作者：潘伯鹰
朝代：清
体裁：古风

严宵寂历看星斗，万虑横胸驱不走。平生四海林孟公，不以艰危移素守。高山大水雾沉沉，凝魄穿空接此心。风尘轮铁劫君去，执手规余比四箴。嗟余短屋低头过，胯下犹甘遑拭唾。抗饿怜君苦读书，热泪横眶飞溅坐。
夜读南城步月归用苏鹤叹韵
作者：潘伯鹰
朝代：清
体裁：古风

九天鸾凤鸣相呼，常娥含睇冰轮隅。似是多情相送予，抑有深怀诏仆乎。海自横流道自孤，且欲诗书植瘦躯。饮水弹琴意有馀，江湖烟景长娭娱。半世风尘霜满须，借问身腰金紫无。不薄群公巧避趋，此心此月清相如。
夜过独流镇
作者：潘伯鹰
朝代：清
体裁：七言绝句

跣足科头发短讴，爱他凉夜似深秋。长空大月无云影，未觉群流污独流。
大雨宿公谠家
作者：潘伯鹰
朝代：清
体裁：七言律诗

水花如雪地盈弓，寒夜权栖敛翅鸿。充耳不闻珠错落，漫天一任雾冥濛。筋骸劳极眠餐稳，风雨横时涕泪空。莫谓衲衣行脚惯，叩君三宿意何穷。
失喜
作者：潘伯鹰
朝代：清
体裁：七言律诗

失喜今年得未曾，季冬犹吝砚池冰。陈编温熟惊难字，残帖摸全爱夜灯。表圣处閒缘耐辱，牧之足睡称无能。蛟涎鲸浪安流地，禅榻烟浮有发僧。
奉同伯建月字韵
作者：潘伯鹰
朝代：清
体裁：古风

苦吟椒自焚，肝肾取戕贼。馀巧见子施，一读心再折。如观剑器舞，跃跃意空热。愿逐鲛人游，遗珠拾明月。
奉同吕君方子所作绿珠故里诗
作者：潘伯鹰
朝代：清
体裁：古风

桂海昔阻远，艳质生荒隅。太朴之所蓄，馀气芳兰嘘。何人舞文字，命之曰绿珠。长眉为君画，清讴奉君娱。譬若青黄尊，哀哉红罗襦。祸患迫仓卒，仆御纷潜图。顾义有不辱，奋掷九鼎躯。虎变歌扇底，劲烈云霄俱。辞客经旧乡，赋诗累叹吁。珠沉川益媚，形灭理不渝。寄言纨裤子，结想徒区区。
奉同周君弃子荆园感旧荆园者柑子堡旧官舍也
作者：潘伯鹰
朝代：清
体裁：七言律诗

荆园异日好楼台，我与先生夙共来。霜降忆曾分晚橘，枝斜更试咏官梅。惊鸿旧迹荒荒灭，乳燕空梁惘惘回。绝笑阿房辞赋浅，痛言浪诧后人哀。
奉同器伯颂纸之作
作者：潘伯鹰
朝代：清
体裁：古风

吾闻糠秕尘垢铸尧舜，幽囚野死还为尘。是何年寿独片纸，乃与天地齐等伦。君言纸寿赖文字，以纸传纸逾千春。咄哉书生不晓事，文字累汝终身贫。天脱絷羁巧言语，取怒混沌疲心神。浪持珠琲赠万世，刻削玉貌成霜皴。谢安昔得九万纸，谁其赠者王右军。嗟余颇复溺点画，政当自责翻嘲君。亡羊与子亦臧谷，并骑木马驰方轮。人生百年叹少味，负天宁必优巢蚊。贤愚故自等不朽，孰言聋瞽非天民。吾曹行见两失据，却顾劣性初难驯。楮生且可共娱老，虚嫌笔砚无由焚。
奉同沈监察纪梦
作者：潘伯鹰
朝代：清
体裁：古风

隐侯述梦篇，语短意无尽。亦如陈七发，一读起我病。何来明月弓，的破弦声应。将毋陶铸勤，托意喻缮性。悲忻亦良倦，真幻安用證。剩入金刚禅，微笑敛馀劲。待公下转语，助我修戒定。
奉呈番禺叶先生
作者：潘伯鹰
朝代：清
体裁：古风

瀛海望不及，沧波交横流。吞天日汹涌，欲济无方舟。百年寓我身，岁月行复遒。常恐坤轴折，五岳沦一沤。悲哉屈子心，日暮哀高邱。雷音发抚剑，敢忘壮士忧。玄珠失其所，七圣迷道周。徒矜慨慷节，报国将何由。昔闻疏越弦，遗音杳难求。如何海上琴，万古亦不留。坐观洪涛猛，慨然思前修。虽惭伯牙志，窃慕成连游。
奉怀伯建
作者：潘伯鹰
朝代：清
体裁：七言律诗

惭负相期在涧阿，故人青眼有高歌。劳生试读秋声赋，倦旅难寻春梦婆。为爱玄谈思夙昔，自严丈室戒亡何。吴淞一水岷江接，逆数鳞鳞几万波。
奉怀伯建
作者：潘伯鹰
朝代：清
体裁：七言律诗

贞疾三年望有瘳，茫然风引海中舟。徐仙帆桨涛头猛，杜老篇章海外求。携我散材赢木雁，怜君奇抱落林丘。何当共宿烦弹射，细摘枝辞忆药瓯。
奉怀汪监察歌乐山
作者：潘伯鹰
朝代：清
体裁：古风

旭翁诗画争清妍，被服仁义称儒先。仰天细书作虫篆，翁自游戏旁观难。出城咫尺歌乐山，若隔万里风霜寒。眼穿寸步不得到，安有骥足来天闲。
奉怀秋轩长沙
作者：潘伯鹰
朝代：清
体裁：七言律诗

京国驱驰各壮颜，卅年空复忆追攀。久轻俗誉王卢列，尚校诗功竞病间。笠泽风烟青冉冉，湘流蘅芷碧潺潺。知君鵩舍安襌榻，目笑行吟玉笥山。
奉答器伯惠诗举蔡邕王摛故事相调
作者：潘伯鹰
朝代：清
体裁：七言律诗

长笑书囊搜到底，空教笔冢积如山。立碑文字谁从正，夺扇风流固莫攀。溟涨鲸波犹贾勇，香凝燕寝且偷閒。故应馀沥从君乞，未敢公然伯仲间。
奉答汪旭初监察辱和夜雨见调之作
作者：潘伯鹰
朝代：清
体裁：古风

身若孤僧寄荒寺，结习未空戏文字。偶缘碎雨破狂禅，灯下廋词聊诡异。孰为夔耶孰为岷，望中云物秋訚訚。汪伦情重诗更重，读之万里心难驯。蕙带荷衣非一载，芳菲菲兮微尚在。世间儿女岂得知，以管窥天蠡测海。长门作赋愁马卿，此事悽恻古所惊。今古虽殊事多类，愿公博辨毋拘名。
奉答沈君惠和寒夜之作·其一
作者：潘伯鹰
朝代：清
体裁：七言律诗

不畏敲门吏怒嗔，与君共喜齿齐民。纵饶庑下亲舂米，却胜朝回自负薪。校礼昔尝推戴震，算天终欲事焦循。鄙夫老退惭言学，且可饥游北海滨。
奉答沈君惠和寒夜之作·其二
作者：潘伯鹰
朝代：清
体裁：七言律诗

稚女憨嬉学喜嗔，解忧聊复比尧民。新槐矮屋看宜栋，古柏高坟久可薪。冻折山腰虽适会，春回柳眼合相循。寒哦瑟缩非无意，继和陶诗况颖滨。
奉答沈次江君
作者：潘伯鹰
朝代：清
体裁：古风

次江好男儿，膂力应足誇。匈奴尚未灭，丈夫不思家。郁此一世奇，寸步千褒斜。低头事笔研，黉舍如蜂衙。北风穿短褐，瓶口僵寒花。独行就炉火，键户烹山茶。抱膝陋四海，澄虑销孤嗟。新诗出两篇，不知手几叉。何者为燧人，何者为皇娲。万古一骸骨，未若随无涯。持此答子意，过眼迷尘沙。慎莫醉时歌，肝肺防槎枒。
奉答稚柳敦煌手简备言石窟壁画之胜非顾恺之阎立本所及
作者：潘伯鹰
朝代：清
体裁：古风

君侯传写何精妍，兴酣落笔无古先。西行万里入石窟，始叹阎顾非其难。仙人吸露三危山，老鹤唳天天下寒。兹游盛事端不朽，莫放半日浮生闲。
奉谢衡叔寄贻墨竹
作者：潘伯鹰
朝代：清
体裁：古风

壁上寒峥嵘，双竹立相向。霜兔饱麝煤，吐此条达状。夷齐励耿介，广受事辞让。何须铁钩锁，风雨入遥望。豪中折钗股，非敛复奚放。荣枯蜕外缘，如见老禅将。人间日凋耗，墨海自冥涨。安能化箨龙，持身作春饷。慈悲生喜舍，孝友语不妄。同为嗫嚅翁，共转光明藏。还诗弘愿力，惧落文字障。
奉赠方君介堪
作者：潘伯鹰
朝代：清
体裁：古风

方君袖里切玉刀，追琢千印留嬴姚。项王刓敝不忍舍，子顾游戏能捐抛。十年阅客空都市，鸟篆金泥蟠宝玺。乘时何限关内侯，得意争迎苏季子。布衣傲睨随所之，江湖万里移酒卮。累累俱欲从君得，长见公卿寒乞时。
奉赠曹礼吾文学兄
作者：潘伯鹰
朝代：清
体裁：古风

北雁初南飞，万里方止泊。孤影落江湖，指笑同燕雀。能鸣延喘息，臃肿逃斧斫。材与不材间，吾生安所托。忘怀一卷书，开口惟诺诺。苟全良已难，内视况销铄。悲喜摇吾精，思虑动我魄。乃欲筑心城，方寸起峻崿。宁静以为郛，嬉游以为郭。雉堞连清虚，洫池入寥泬。吾神居其中，无乐得至乐。之子澹荡人，俊意同云鹗。敛翼混风尘，病苦时间作。寒村夜漫漫，伏枕数更柝。爱君清妙才，期进长生药。愿君味此诗，寿健如龟鹤。
奉赠沈尹默监察
作者：潘伯鹰
朝代：清
体裁：古风

我曾粗习龙藏寺，因识河南所结字。儿宽赞近八分书，此老笔端思立异。幽居不睹江与岷，秃豪守黑忘訚訚。苦从规矩求变化，吾腕有鬼终难驯。沈公擅书四十载，落笔渊源察都在。过江风味北朝神，以帖溶碑如汇海。平生劣解轻公卿，作诗亦不期人惊。愿从分乞元和脚，游戏千秋寂寞名。
奉赠沙孟海兄·其一
作者：潘伯鹰
朝代：清
体裁：古风

与君昔相逢，长安在江左。执别何处边，苏台溷尘座。莺花六朝春，去若糠赴簸。嶙嶙贫贱骨，磊落耐迁播。当时双青鬓，婉娈向兵火。居然老秃翁，横过兴亡颇。江山叠虫沙，人事宜轗轲。区区二十年，何劳计繁琐。
奉赠沙孟海兄·其三
作者：潘伯鹰
朝代：清
体裁：古风

可惜非一端，怪君善题榜。昔时萧子云，发白悸悬仰。而君谈笑间，挥斥何技痒。郁郁蟠蛟螭，连绵贯数丈。扪之森剑芒，听之发琴响。咄嗟汉相国，题阙亦能强。奉手赢二钱，安得竞此掌。退观勇有馀，因喻北宫养。一过同孚街，临风浩长想。